description: Eesti korvpallikoondis kaotas Tartus Poolale koguni 63:94 ja EM-valiksarjast edasi ei pääsenud. Eesti kapten Rain Veideman tõdes, et täna polnud Poola vastu midagi teha, aga kokkuvõttes tehti ilma paljude põhimeesteta korralik valiktsükkel.

title: Rain Veideman: täna kaotasime, aga kokkuvõttes oli kõva suvi

maintext:
«See kõik on osa korvpallist, vahepeal võidad suuret, vahepeal saad suurelt tappa. Hea, et rahvas elas lõpuni kaasa ja meile jäi hinge ikkagi hea emotsioon. Enne valiksarja spekuleeriti, et hea, kui ühe võidu kätte saame, aga tuli kolm. Kokkuvõttes tegime kõva suve,» ütles Veideman pärast kohtumist.
Eestil läks mäng käest esimese veerandaja lõpus, kui Poola lasti kaheksa punkti kaugusele. Siis hakkas vahe juba kiiresti kärisema. «Rääkisime omavahel enne mängu, et tõmbame kaitses kokku. Lõikasime sellega näppu, nad panid kolmeseid väga hea protsendiga ära,» analüüsis Veideman mängu käest laskmise põhjuseid.
Enne suurt matši oli teada, et Eesti vajab EMile pääsemiseks vähemalt üheksapunktilist võitu, parem, kui edu oleks olnud lausa 15. «Uskusime kogu aeg, et suudame selle korda saata ja finaalturniirile pääseda. Aga pole hullu, andsime kõikides mängudes endast alati maksimumi. Keegi ei läinud väljakule jonnima ja põdema,» kinnitas täna 12 punkti visanud Veideman.


description: Korvpalli Euroopa meistrivõistluste valikturniiri lõpust on möödas pisut rohkem kui nädal ning juba alustab BC Tartu oma tänavust euroteekonda. FIBA Meistrite liiga eelringis tuleb üle mängida Hollandi meisterklubi Donar Gröningen. Täna kell 20.30 mängitakse võõrsil, neljapäeval juba kodus.

title: Täna: uuenenud Tartu korvpallimeeskond alustab pürgimist Meistrite liigasse

maintext:
Kuna Tartu vanameistrid Janar Talts, Tanel Sokk ja Gert Dorbek jäid erinevatel põhjustel Eesti koondisest eemale, on meeskond saanud rahulikult vormi timmida ja kontrollmänge pidada. Kevadel vigastustega kimpus olnud mehed on tervenenud ning meeskonda on püütud sulatada ka kolme leegionäri.
Mullu Tallinna Kalevis mänginud leedulane Dominykas Milka on peatreener Gert Kullamäe sõnul hästi meeskonda sulandunud ja sobib seltskonda hästi. Lisaks on mängujuhi kohale toodud Mandell Thomas ning ääremängijaks Austraalia passiga Venky Jois. Mõlemad mehed on tulnud USA üliõpilaskorvpalli süsteemist ning Tartu on nende jaoks esimene tõeline profimeeskond.
ERRile antud intervjuus nimetas Thomas end universaalseks mängijaks, kes võib visata ja samas ka kaaslasi söötudega toita. Lisaks suudab ta kohaneda ükskõik millise mänguplaaniga. Jois oli intervjuus tagasihoidlikum, märkides, et on seni harjunud peamiselt üks-ühe vastu korvpalliga ning Tartus kasutatav stiil vajab veel harjumist.

fasttext_language: et


description: Singapuri GP kolmanda vabatreeningu kiireim oli Mercedese piloot Nico Rosberg (1.44,352), edestades Red Bulli pilooti Max Verstappenit (1.44,411) ning Ferrari meest Kimi Räikköneni (1.44,860).

title: Rosberg oli viimase vabatreeningu kiireim, rajal võis näha muudki peale F1 masinate

maintext:
MM-sarja üldliidril Lewis Hamiltonil oli probleeme ka kolmandal vabatreeningul, eksides oma kiireimal ringil pidurdusega. Seetõttu sai ta kirja alles kaheksanda aja (1.45,806). Kuigi Red Bullid on vabatreeningutel kiired olnud, ei usu nende boss Christian Horner, et kvalifikatsioonis suudetakse esikohta saada. «Lewisel tuli kiireimal ringil sõiduviga ning Rosbergil on veel 0,1-0,2 sekundit varus. Ei usu, aga eks näeme.»
Vabatreeningul eksis rajale ära ka suuremat sorti sisalik, mida Verstappen kutsus raadio teel «red bulliks». Singapuri GP kvalifikatsioon algab kell 16. Kõiki kolmanda vabatreeningu tulemusi on võimalik vaadata siit.


description: Korvpalliliiga NBA mängija Chris Boshi jaoks võib olla karjäär USA parimas liigas lõppenud, sest tema senise tööandja sõnul nad mehest enam huvitatud pole.

title: Kahekordse NBA meistri karjäär võib läbi olla

maintext:
Juba varem trombidega tõsises hädas olnud Boshi kohta kinnitas tema koduklubi Miami Heati president Pat Riley, et koostööd 32-aastase mängumehega ei jätkata. «Arvan, et Chris on selles osas avatud meeltega, aga me ei tööta praegu selles suunas, et ta meie juurde tagasi tuleks. Tunneme, et arvestades tema viimast nii-öelda eksamit, on tema karjäär Heatis tõenäoliselt läbi,» selgitas Riley Boshi kohta, kes hooajaeelset arstlikku kontrolli ei läinud ja klubi juurde tagasi pole läinud.
Boshil on ette näidata kaks NBA meistritiitlit aastatest 2012 ja 2013.


description: Eesti jalgpalli meistriliigas mängisid täna Tallinna Infonet ja Nõmme Kalju 2:2 viiki.

title: Mööl haaravast mängust: paned täiega, aga keegi ikkagi ehitab ära, vahel oma mängija

maintext:
Kuigi Kalju läks kohtumist 2:0 juhtima, sai mängu 68. minutil punase kaardi Artjom Dmitrijev, mis andis Infonetile vajalikku jõudu kaotusseisust väljatulemiseks. Kalju mängija Karl Mööl polnud kohtuniku otsusega rahul.
«Alustasime hästi ja suutsime mängu tegelikult kontrolli all hoida. Enne punast kaarti oli kõik hästi. Teine kollane kaart selle eest anda… mõni kohtunik annab, mõni ei anna. Põhimõtteliselt see rikub ju mängu kulgu täielikult. Frustratsioon on suur,» oli Mööl pahne.
«Tuleb end kokku võtta ja edasi mängida. Kümne mehega võitlesime täiega. Raske on kommenteerida, kuidas need väravad tulevad. Paned täiega, aga ikka keegi ehitab ära. Vahel oma mängija,» jätkas Mööl.
Infoneti ründaja Vladimir Voskoboinikov tundis, et nende meeskond domineeris mängu ning oli isegi 2:2 viigi üle natukene pettunud. «Mängu algus ei olnud kõige parem. Teadsime, et nad on standardites tugevad ning arvasime, et olime selleks valmis, aga tegelikult ei olnud. Halb, et jäime 0:2 taha, aga hea, et tulime sellest välja,» ütles Voskoboinikov.
«Tahtsin näidata, et Infonet ja Voskoboinikov on millekski veel suutelised, aga kahjuks ainult 2:2 viik. Õnneks on kõik meie endi kätes. Praktiliselt Infonet domineeris tervet mängu. Kalju ei olnud praktiliselt midagi täna, aga pall ei läinud sisse lihtsalt. Punane kaart aitas palju, sest väga hea mängija eemaldati.»


description: Eesti korvpalluri Kristjan Kanguri koduklubi Varese teenis eile Meistrite liiga teises kvalifikatsiooniringis võidu Benfica meeskonna üle.

title: Kangur ja Varese alustasid Meistrite liiga kvalifikatsiooni võiduga

maintext:
Varese alistas Benfica numbritega 75:72. Kangur teenis mänguaega veidi üle 25 minuti ja sai selle ajaga kirja 5 punkti, 2 lauapalli ja 2 korvisöötu. Varese suurimaks skoorijaks oli 19 silmaga Christian Eyenga, Benfica resultatiivseimaks oli 13 punktiga Carlos Morais.
Kuna Varese alustas mängudega kvalifikatsiooni teisest ringist, vajavad nad alagrupiturniirile pääsemiseks veel vaid üht võitu Benfica üle. Korduskohtumine Varese kodus peetakse homme.
Teise eestlasena alustas teisest ringist ka Tanel Kurbas oma uue koduklubi Södertälje Kingsiga, kes aga kaotas võõrsil peetud avamängu 58:97 Kataja meeskonnale. Kurbas sai mänguaega 27 minutit ja panustas selle jooksul kuue punkti, kahe lauapalli ja kahe korvisööduga. Ka selle paari korduskohtumine peetakse neljapäeval.


description: Häkkerirühmitus Fancy Bear avaldas sellel nädalal Maailma Antidopinguagentuuri (WADA) andmebaasist mitmete sportlaste terviseandmed. Paljastatud andmetest tuleb välja, et mitmetel läänemaailma tippsportlastel on erinevate tugevatoimeliste ravimite tarvitamiseks arstlik luba.

title: Putin häkkimisskandaalist: see tõstatas palju küsimusi

maintext: Venemaa presidendi Vladimir Putini sõnul tõstatas andmete avalikustamine palju küsimusi. «Tundub, et terved sportlased tarvitavad arstliku loaga ravimeid, mis teistele on keelatud. See tõstatab palju küsimusi,» kommenteeris riigipea Tassile. Samas tõdes ta, et andmebaasi häkkimine pole õige. «Meie ei toeta häkkereid ega seda, mida nad teevad.»


description: 2007. ning 2009. aastal Tour de France’i võitnud jalgrattur Alberto Contador on 33-aastaselt jätkuvalt enesekindel, uskudes, et on võimeline veel Prantsusmaa velotuuril triumfeerima. Usku sellesse sisendab talle ka meeskonnavahetus – tulevast hooajast pedaalib ta Trek-Segafredo värvides.

title: Contador: kui ma ei usuks, et olen võimeline Touri võitma, lõpetaksin karjääri

maintext:
«Jäin tänavuse hooajaga rahule. Võitlesin enamustes sõitudes poodiumikoha eest. Tour ja Vuelta läksid küll aia taha,» tunnistas Contador siiski mõningast pettumust, kuna just Prantsusmaa velotuur oli tema tänavuse hooaja põhieesmärgiks. Prantsusmaa velotuuri hispaanlane katkestas, Vueltal lõpetas ta neljandana.
Contador peab end ratturiks, kes on võimeline hästi sõitma terve aasta vältel. Tal ei ole vaja vaid ühele tuurile või ühepäevasõidule keskenduda. Sellest hoolimata on ta jällegi seadnud endale tuleva hooaja põhieesmärgiks Tour de France’i.
«Kui ma ei usuks, et olen jätkuvalt võimeline Tour de France’i võitma, lõpetaksin karjääri. Kui ma ei ole enam rattamaailma tipus, siis on õige hetk lõpetada,» jätkas hispaanlane.


description: Väikeste karikavõistluste finaalis triumfeeris Tartu FC Merkuuri jalgpalliklubi, kes oli väravaterohkes finaalis 6:3 parem Raplamaa JK-st.

title: Väike karikas taas Merkuurile, Bärengrubi kaks väravat Raplamaad ei päästnud

maintext:
II liigas mängiv Merkuur läks kohtumist juhtima 12. minutil, mil Raplamaa väravavaht Kristjan Pallav ei suutnud takistada Vladislav Gussevi lööki väravavõrku minemast. Aste madalamal, III liigas pallival Raplamaal oli aga vastus olemas, kui kuus minutit hiljem lõi Viljo Sinikas tartlaste võrku tõelise iluvärava, kirjutab jalgpall.ee.
38. minutil läks Raplamaa JK meeskonna kapteni Alo Bärengrubi tabamusest mängu 2:1 juhtima, kuid Merkuur suutis viis minutit hiljem Marek Šatovi väravast viigiseisu taastada. Vaheajal mindi aga Raplamaa 3:2 eduseisul, kui oma õhtu teise värava lõi Bärengrub.
Merkuur otsustas mängu saatuse viieminutilise perioodiga, mil löödi vastase võrku kolm palli. 61. minutil tõi Šatov tabloole viiginumbrid, oma kübaratriki vormistas ta kolm minutit hiljem. Merkuur jätkas mängimist hea hooga ning 66. minutil lõi Martin Haljak seisuks 5:3. Lõppseisu 6:3 vormistas esimesel lisaminutil Valeri Šabanov.
Merkuuri võitis karika teist aastat järjest. Väikeste karikavõistluste finaalis alistas Tartu meeskond mullu FCF Tallinna Ülikooli.


description: Eesti meeste käsipallimeistrivõistluste kolmanda vooru keskne mäng peetakse täna, kui kohtuvad tiitlikaitsja Põlva Serviti ja eelmise hooaja pronksmedaliomanik HC Kehra/Horizon Pulp&Paper. Postimees näitab kell 19.00 Kehra Spordihoones algavat kohtumist otsepildis.

title: Postimehe otsepilt: Põlva ja Kehra peavad hooaja esimese duelli

maintext:
HC Kehra/Horizon Pulp&Paper - Põlva Serviti
Kolmapäeval 21. septembril kell 19.00 Kehra Spordihoones
Senises kahes mängus kerged võidud Tapa ja Tallase üle noppinud Kehra peatreener Indrek Lillsoo ütles, et kohtumine Servitiga on nende jaoks esimene tõsisem katsumus, mis annab pildi sellest, millises seisus meeskond tegelikult on. «Ega enne seda kohtumist pole saanudki korralikke järeldusi teha.»
Lillsoo sõnas, et Kehra on üritanud pisut mängujoonist muuta ning rohkem aktiivsele kaitsele rõhuda, mis nõrgemate meeskondade vastu on edu toonud. «See kõik on meile veel uus ja vajab kõvasti parandamisruumi, kuid esimeste vastaste puhul on mängud näidanud, et 15 minutit jõutakse mängida meie vastu ja siis on neil väga raskeks läinud.»
Põlva Serviti alustas kodust hooaega eelmisel nädalal ootamatult kindla 31:23 võiduga Viljandi üle. «Oleksime neilt suuremat vastupanu oodanud,» sõnas mängumees Kristjan Muuga. «Samas on nad korduvalt öelnud ka, et on seni pigem füüsilise poolega tegelenud ning lisaks sai Kristo Voika meie vastu mängides viga, mis oli neile oluline tagasilöök.»
Sel hooajal järjest tugevaid mänge pidanud Serviti on Muuga hinnangul heas konditsioonis. «Füüsiline pool on küll heal tasemel, aga tehnika vajab veel järeleaitamist.»


description: Sel nädalavahetusel Lätis peetaval Liepaja rallil tabas ühtaegu ebaõnn ja õnn Eesti rallipaari Raul Jeets - Andrus Toom.

title: Fotod: Liepaja rallil avarii teinud eestlaste auto pääses napilt tuleroaks langemisest

maintext:
Jeets ja Toom tegid ralli tänasel viiendal katsel avarii, mille tagajärjel nende Škoda põlema süttis. Leegid suudeti siiski kiirelt summutada ja eestlaste auto tuleroaks ei läinud, küll aga tuli meestel võidukihutamine pooleli jätta. Nelja katse järel olid Jeets-Toom üldarvestuses kaheksandal kohal.
Avapäeval kavas olnud seitsme kiiruskatse järel juhivad rallit lätlased Ralfs Sirmacis ja Arturs Šimins (Škoda Fabia R5), venelased Aleksei Lukjanuk ja Roman Kapustin (Mitsubishi Lancer Evo X) kaotavad neile 30,7 sekundiga. Kolmandal kohal on poolakad Kajetan Kajetanowicz ja Jaroslaw Baran (Ford Fiesta R5), kaotust liidrile on neil kogunenud 45,9 sekundit.
Parima Eesti paarina on Mitsubishi Lancer Evo X-l sõitvad Siim Plangi ja Marek Sarapuu neljandal kohal, Sirmacisest ja Šiminsist 49,1 sekundi ning poodiumist vaid 3,2 sekundi kaugusel. ERC3-Junior-klassi tihedas konkurentsis võitsid Miko Niinemäe (Peugeot 208 R2) ja Martin Valter avapäeva seitsmest katsest kolm, kuid on üldarvestuses viiendad. Liidrikohta hoidvast Saksamaa paarist Marijan Griebel - Pirmin Winklhofer jäädakse maha siiski vaid 10,3 sekundiga.
Pühapäeval sõidetakse rallil veel kuus kiiruskatset.


description: 2013. aastal Prantsusmaa alpides suusatades kukkunud vormelilegend Michael Schumacher ei ole tema advokaadi Felix Dammi sõnul võimeline isegi püsti seisma ja seda ka terapeutide abiga.

title: Schumacheri advokaat tõi staari karmi seisundi avalikkuse ette

maintext:
Saksamaal on jõudnud kohtusse juhtum seoses ajakirjaga Bunte, kes väitis oma esikaanel, et Schumacher on taas võimeline käima, kirjutab Eurosport.
«Michael on väga kõhn. Siiski saab ta tänu oma terapeutide abiga taas kõndida. Ta on võimeline tegema paar sammu. Ta suudab ka tõsta enda kätt,» rääkis väljaandes üks tundmatuks jääda soovinud vormelilegendi sõber.
Schumacheri perekonda esindav advokaat Damm lükkas kohtus need väited aga ümber ning sõnas, et sakslane ei ole võimeline käima ning ta ei suuda isegi seista. Seista ei suutvat vormelilegend ka oma terapeutide abiga.
«Ta ei ole võimeline käima. Ta ei suuda seista ka oma terapeutide abiga. Asjad ei ole nii nagu väideti ajakirja esikaaneloos,» sõnas Damm Hamburgi kohtus.
Schumacheri perekond läks kohtusse, et võidelda enda privaatsuse eest. Kohtuotsust on oodata oktoobris.


description:
Rumeenias Craiovas toimuvatel EM-valiksarja F-alagrupi turniiril kohtub Eesti võrkpallikoondis täna kell 17 vana tuttava Makedooniaga. Eestlastel on kahest mängust kirjas võit ja kaotus, makedoonlastel on võiduarve avamata.

Makedooniaga on Eesti viimase kahe aasta jooksul kohtunud korduvalt: eelmisel suvel kahel korral Euroopa liiga alagrupis (kust saadi kaks võitu) ning siis poolfinaalis, kus tuli vastu võtta kaotus. Selle suve Euroopa liiga finaalturniiril mindi taas vastamisi, seekord finaalis ja seekord võttis Eesti kindla revanši. Kättemaks eelmise suve eest on seega juba saadud ja tänasele kohtumisele minnakse vastu nagu igale teisele kohtumisele.

title: Kuidas kaotusest üle saada: eestlased räägivad, makedoonlased otsivad abi alkoholist

maintext:
Makedoonia kindel liider on diagonaalründaja Nikola Gjorgiev (või Kuningas Niko nagu ta ennast Twitteris tutvustab), keda vaevab küll kuuldavasti vigastus ja avamängus Rumeenia vastu oli tema mäng sellest tugevalt häiritud nagu kinnitas Eesti koondise juhendaja Gheorghe Cretu. «Tal on mingi probleem selja ja õlaga ning ta ei saa normaalselt servidagi. Ilma temata pole Makedoonia mäng aga sama,» ütles Cretu.
Samas eilses kaotusmängus Tšehhiga tõi Gjorgiev juba meeskonna parimana 19 punkti. Tema pidurdamine on täna ka eestlaste esmane ülesanne, sest hoogu sattudes võib ta üksinda kohtumise saatuse otsustada.
Rumeenialt saadud 0:3 kaotuse järel läksid Makedoonia mängijad õhtul linnapeale ning leevendasid kaotusevalu alkoholiga. Suurt kasu sellest ei tõusnud, sest tšehhidelt saadi kätte vaid üks geim.
Eesti koondise mängijad käitusid pärast avakohtumises Tšehhilt saadud 0:3 kaotust teisiti: koondise kapteni Kert Toobali sõnul peeti õhtul hotellis omavahel maha mitmeid jutuajamisi ning räägiti asjad selgeks. Järgmisel päeval saadi Rumeeniast jagu 3:1. «Tundub, et meie meetod on ikka parem,» kommenteeris Toobal, kuuldes, kuidas käitusid makedoonlased.
Tänane mäng algab kell 17 ja Postimees näitab sellest otsepilti ning toob mängujärgsed kommentaarid lugejateni.


description: 2008. aastal korvpalliliiga NBA meistriks tulnud Paul Pierce teatas, et peagi algav hooaeg jääb talle karjääri viimaseks.

title: Ametlik: NBA meister teatas karjääri lõpetamisest

maintext:
38-aastane Pierce teatas ametlikult, et pärast tänavust hooaega Los Angeles Clippersis riputab ta oma kossutossud varna. «See on nüüd lõpp, see on mu viimane hooaeg. On aeg liikuda korvpalli juures edasi,» kirjutas Pierce, kes on NBAs pallinud juba 1998. aastast.
«Nagu iga raske otsuse puhul on minu arust oluline eelkõige endaga rahu sõlmida. Ma olen karjääri lõpetamise otsusega rahul, aga mul on üks sõit veel jäänud. Veel üks hooaeg. Veel üks võimalus. Tunnen, et meil on Clippersiga siin linnas, kus ma üles kasvasin, hea tiimiga hea võimalus. Oleme näljased ja tahame meistritiitlit võita,» andis Pierce mõista, et tahab oma viimasel hooajal välja minna täispanga peale.
Üks NBA meistritiitel on 2.01 pikal ääremängijal aga ette näidata juba 2008. aastast, kui ta tuli võitjaks Boston Celticsiga. Ühtlasi valiti Pierce toona finaali kõige väärtuslikumaks mängijaks. Lisaks Celticsile ja Clippersile on Pierce karjääri jooksul mänginud ka Brooklyn Netsi ja Washington Wizardsi eest.


description: Jalgpalli Euroopa liiga teises alagrupimängus kaotas Eesti koondislase Sergei Zenjovi koduklubi 2:3 Mainzi meeskonnale.

title: Zenjov lõi Euroopa liigas värava, aga Gabala teenis valusa kaotuse

maintext: Avapoolaja võitis Mainz seisuga 1:0, aga 57. minutil suutis Gabala viigistada. Algkoosseisus alustanud ja terve kohtumise kaasa teinud Zenjov oli see mees, kes oma meeskonna 62. minutil ette viis, aga paraku lõi Mainz nii 68. kui 78. minutil samuti väravad ja nii teenis Gabala 2:3 kaotuse.


description: Juba 22. korda toimuva Saaremaa duatloniga jõudis lõpule tänavuse hooaja duatloni karikasari, kus kõigest punktilise paremusega krooniti üldvõitjaks Mart Suurkivi. Naiste arvestuses osutus duatlonihooaja parimaks Katrin Zaitseva, kellel tänavusest hooajast on ette näidata ka võit triatloni karikasarjas.

title: Duatloni karikasarja üldvõitjaks tõusis Mart Suurkivi

maintext:
Sarja üldvõidu arvestuses olid Saaremaa etapi eel jäänud sõelale üksnes kaks meest – värske duatloni Eesti meister Mart Suurkivi ning tänavusel hooajal duatlonietappidelt rohkelt esikolmikukohti kogunud Roman Gorsenin. Väike punktivahe tähendas ühtlasi, et see, kes kahest karikapretendendist Saaremaal eespool finišeerib, on ka 2016. aasta üldvõitja.
Võistluse esimesel jooksuosal oli oodatult kiirem Suurkivi, kes suundus 33 km rattadistantsile 40 sekundilise eduga peakonkurendi ees. Rattarajal osad aga vahetusid ning Gorsenin pedaalis ennast viimaseks jooksuosaks omakorda 35 sekundiga Suurkivi ette. Liidrikohta see Gorseninile siiski ei taganud, seda põhjusel, et tugeva ratturina favoriidistaatuses starti tulnud Harri Sokk oli konkurentide eest juba püüdmatult kadunud.
Järelejäänud nelja jooksukilomeetriga Gorsenin Suurkivi enda selja taga hoida ei suutnud. Juba aastaid TTÜ Spordiklubi esindav Suurkivi pani jõudude vahekorra oma trumpalal selgelt maksma ning finišeeris Grosenini ees kolmandana lõppajaga 1:35.39. Lisaks etapivõidu korjanud Sokule (lõppaeg 1:33.14) suutis värskest duatloni karikavõitjast Saaremaal kiiremat aega näidata veel juunior Henry Räppo.
Duatloni karikasarja kokkuvõttes tagas finaaletapil saavutatud kolmas koht Suurkivile napi punktilise edu Gorsenini ees. Sarja lõpparvestuses kogu Suurkivi 151 punkti Gorsenini 150 vastu. Margus Heintalu lõpetas 102 punktiga kolmandana.
Naiste arvestuses võitis duatloni karikasarja kolme etapivõiduga säranud Katrin Zaitseva. Vaid korra kevadel pidi Zaitseva leppima teise kohaga, jäädes Tabasalus alla Alma Sarapuule. Kokku 150 punkti kogunud ja Saaremaalgi võidurõõmu maitsnud Zaitsevale järgnesid üldarvestuses Luise Puu ja Kerti Kesküla. Zaitseva võidutulemus oli Saaremaal 1:54.17.
Saaremaa duatlonit on tänaseks korraldatud juba 1994. aastast, mil Kuressaares panid uuele võistlusele aluse samal aastal Estonia laevaõnnetuses hukkunud triatleedid Jaan Pehk ja Kristjan Raiend. Ka esimesed Eesti meistrid duatlonis selgitati just Saaremaa duatloni raames, kus esikolmikusse pääsesid sedavõrd vägevad nimed nagu Ain-Alar Juhanson, Kirill Litovtšenko ning praegune Kaidi Kivioja treener Margus Tamm.


description: Aina enam kirjutatakse, et Ott Tänak kihutab tuleval hooajal taas M-Spordi esindusmeeskonnas. Juttu on olnud ka võimalusest, et eestlasest saab tiimi esipiloot. Praeguseks on Tänak testinud ka juba järgmise aasta Ford Fiesta WRC masinat. Testide järel sai auto kõvasti kiita ka M-Spordi bossilt Malcolm Wilsonilt.

title: Tänak saab tuleval aastal taltsutada ülivõimsa mootoriga masinat?

maintext:
«Ma ei suuda uskuda, kui hästi on õnnestunud auto kere ehitamine,» sõnas Wilson Autospordile ning märkis, et uue masina arendusprotsess on olnud ülimalt kiire.
«Eelmisel aastal 2017. aasta auto arendamist alustades panime võimsama mootori vana kere peale ja see oli hullumeelne. Arvestades vana raami ja lisandunud võimsust, siis asjad ei toiminud.»
«Nüüd on asjad arenenud aga väga hästi. Kogu pakett on hästi tasakaalus. Auto kere arendamine on kulgenud kooskõlas mootori arendamisega. Auto tundub sensatsiooniline,» lisas Wilson.


description: Mehhiklane Saul «Canelo» Alvarez alistas WBO kergekeskkaalu tiitlimatšis briti Liam Smithi ja teatas, et tahab järgmiseks rinda pista WBC, WBA ja IBFi keskkaalumeistri Gennadi Golovkiniga.

title: WBO tiitlivöö endale saanud mehhiklane: tahan poksida Golovkiniga, kuid ta väldib mind

maintext:
26-aastane Alvarez saatis kaks aastat vanema Smithi esmakordsselt põrandale seitsmendas raundis ja lõpetas matši nokaudiga üheksandas raundis. Smithile oli tegu esimese kaotusega 25 matši jooksul, kusjuures 2015. aasta oktoobris võidetud WBO tiitlit oli ta kahel korral juba edukalt kaitsnud.
«Golovkin ei taha mu väljakutset vastu võtta,» vahendab BBC Alvarezi sõnu. «Kuid mina ei karda ühtegi meest. Olen parim poksija. Ja tahan parimaga võidelda. Umbes kuu aega tagasi pakkusime GGG-le kolm või neli korda suuremat summat kui praegu, et meievaheline matš toimuks,» väitis Alvarez.
Mehhiklane on 50 profimatšist kaotanud vaid ühe, kui jäi 2013. aastal punktiga alla ameeriklasele Floyd Mayweather Jr’ile. 34-aastane kasahh Golovkin alistas eelmisel nädalal Londonis briti Kell Brooki ja pikendas võiduseeriat 36 matšile. Neist võitudest tervelt 33 on tulnud nokaudiga.


description: Nõmme Kalju U21 ja Maardu Linnameeskond tegid jalgpalli Esiliiga 30. vooru mängus 1:1 viigi, aga kohtumist varjutas Maardu poolkaitsja Jevgeni Gurtšioglujantsi peavigastus.

title: Jalgpalli esiliigas viidi Maardu mängumees väljakult ära kiirabiga

maintext:
Gurtšioglujants põrkas olukorras, milles viga ei vilistatud, vastasega peadpidi kokku ja jäi murule lamama, kuniks kiirabi ta ära viis, vahendas Soccernet.ee.
Mäng peatati intsidendi tõttu 15 minutiks.


description: Jäähoki maailma karikaturniiril alistas naabrite duellis Rootsi 2:0 Soome, kelle jaoks tähendas kaotus edasipääsuks vaid keeruliste teoreetiliste võimaluste säilimist.

title: Rootsi pani Soome ülikeerulisse seisu

maintext:
Kuigi väravaid visati vähe, pakkusid meeskonnad haaravat hokit. Tegemist oli kahe suure rivaali vastasseisuga – ükskõik, millise turniiriga on tegemist, nende kahe meeskonna omavaheline heitlus tähendab alati erilist arvete klaarimist.
Rootsi asus teisel kolmandikul Anton Stralmani väravast juhtima. Soome püüdis meeleheitlikult seisu viigistada, kuid Rootsi meeskonna hea kaitse ning väravasuul 36 tõrjet teinud Hendrik Lundqvist ei lubanud neil sihile jõuda. Lõpus asendasid soomlased väravavahi kuuenda väljakumängijaga, kuid kaotasid lõpusekunditel litri ning Loui Eriksson saatis selle kaks sekundit enne kohtumise lõppu tühja väravasse.
Rootsil on nüüd kaks võitu ja Soomel omakorda kaks kaotust. Viimases voorus kohtub Rootsi Põhja-Ameerikaga ning Soome Venemaaga. Soomlastel on võimalik tõusta kahe parema hulka vaid juhul, kui neil õnnestub Venemaa alistada ning Põhja-Ameeerika kaotab samal ajal Rootsile. Seejuures vajab Soome Venemaa üle kolmeväravalist võitu.


description: NBA korvpalliklubi San Antonio Spurs igatseb suvel karjääri lõpetanud Tim Duncanit tagasi treeningutele.

title: Popovich erru läinud Duncanile: iga kord, kui trennist puudud, saad 2500 dollarit trahvi

maintext:
Kuigi Duncan enam korvpalli tipptasemel ei mängi, viibib ta tihti oma endise koduklubi juures. Tema pikaaegne peatreener Gregg Popovich naljatas, et erru läinud korvpallur hakkab igalt treeningult puududes 2500 dollarit trahvi saama.
«Inimesed, kes on klubi palgal, ilmuvad tavaliselt ikkagi tööle kohale. Duncan ütles mulle, et temal lepingut pole, kuid minu teada on meil suuline kokkulepe. See peaks olema ju sama hea kui kirjalik leping. Teda on alati olnud raske juhendada, kuid nüüd, mil ta on erru läinud, on see eriti raske,» naljatas Popovich.
Duncan jätkab klubi juures töötamist, ent otsest ametiposti tal veel pole. «Ta võib end nimetada misiganes treeneriks ta tahab,» jätkas Popovich. Ka organisatsiooni peamänedžer Robert Canterbury Buford on peatreeneriga ühte meelt.
«Ta võib hakata tööle sellena, kellena ta ise soovib. Ta on meid nii palju mõjutanud ning meie asi on praegu vaikselt istuda. Eks ta ise otsustab, kuidas ta meie tegemistes kaasa tahab lüüa. Treeningutel on igatahes temaga koos hoopis parem õhkkond,» ütles Buford.
Duncan veetis Spursis terve oma 19 hooaja pikkuse karjääri ning tuli viiel korral ka NBA meistriks. «Proovisime selleks valmistuda ning uueks ajastuks valmis olla, kuid tegelikkuses ei tahtnud me kunagi neid sõnu kuulda,» kommenteeris Buford Duncani otsust karjäärile joon alla tõmmata.


description: Eesti jalgpallikoondise kapteni Ragnar Klavani jaoks oli eile suur päev. Vigastusest paranenud keskkaitsja edutati taas Liverpooli algkoosseisu ning Inglismaa liigakarika kolmanda ringi kohtumises Derby County vastu lõi Klavan ka mängu esimese värava. Lõpuks pääses Liverpool võõrsil saadud 3:0 võiduga neljandasse ringi.

title: Video: Klavan lõi Derby Countyle värava täpselt 13 aastat pärast Poomi

maintext:
Omamoodi maagiliseks teeb Klavani värava tõik, et täpselt samal kuupäeval ja samal staadionil lõi sama meeskonna vastu värava ka Mart Poom.
2003. aasta 20. septembril kohtus Derby County oma kodustaadionil Inglismaa esiliigas Sunderlandiga. Derby oli lähedal 1:0 võidule, kuid lisaminutitel jooksis nurgalöögi ajal nende karistusalasse Sunderlandi väravavaht Mart Poom, kes palli peaga oma endise koduklubi puuri saatis. Austusest Derby County vastu ei tahtnud Poom oma väravat tähistada ning jooksis kiiresti tagasi teise väljaku otsa. Poomile plaksutasid mõlema meeskonna poolehoidjad.


description: Jalgpalli Eesti meistriliiga 30. voorus kohtuvad tabelis esikoha pärast heitlev Infonet ja viimasel real olev Rakvere Tarvas. Kohtumine algab Rakvere linnastaadionil laupäeval kell 13.00 ja Postimees toob selle otsepildis vaatajateni, ülekannet kommenteerib Kristjan Jaak Kangur.

title: Jalgpalli otsepilt: uue võimaluse saanud Infonet üritab Tarvast taltsutada

maintext:
POSTIMEHE TELEMÄNG
Rakvere Tarvas – Tallinna Infonet
Laupäeval 17. septembril kell 13.00 Rakvere linnastaadionil
Infonet on viimasest neljast Premium liiga kohtumisest võitnud vaid ühe ning üle pika aja ei minda uuele voorule vastu liidrina. Võõrsil Rakvere Tarva vastu lasub meeskonnal võidukohustus. Infonet näis mitme kuu vältel alistamatu, kuid viimases neljas mängus on kaotatud kaks korda Florale. Lisaks viigistati Sillamäe Kaleviga, ent seejärel suudeti Sillamäe meeskond sel hooajal esmakordselt ka alistada.
Sarnaselt FC Levadiaga on Infonetil koos 62 punkti, kuid Lasnamäe meeskonnal on mäng varuks. FC Flora on selja taga kahe punkti kaugusel, ent florakate reedeõhtune ootamatu 2:3 libastumine Tartus sealse Tammeka vastu annab Infonetile võimaluse 30. vooruga vahe taas viiele punktile käristada. Tarval on tabelis jätkuvalt kirjas vaid kaks punkti, kuid viimati oldi lähedal oma saldo suurendamisele – kodus jäädi Paide Linnameeskonnale alla 0:1.
Sel hooajal on kohtutud kolmel korral ning aprillis sai Infonet Tarvast kodus jagu tulemusega 4:1. Mai alguses oli Tarvas oma koduväljakul väga lähedal viigipunktile, kuid Nikolai Mašitševi 90. minuti penalti tõi 1:0 võidu siiski taas tallinlastele. Juuli lõpus peetud kolmandas vastasseisus näitas Infonet jälle võimu, võites kodus 6:0.
Infoneti poolel ei saa kaasa teha äärekaitsja Aleksandr Volodin, kes tegi teisipäevases mängus Floraga jõhkra vea vastaste ründajale Sakari Tukianenile ja saadeti punase kaardi järel platsilt minema. Seejuures oli see Volodinile juba teine järjestikune kord, kui ta mängus Floraga enda silme ees punast kaarti nägi. Kollased hoiatuskaardid jätavad Rakvere-sõidust eemale ka ääreründaja Jevgeni Harini. Tarva ridades on tagasi eelmises mängus keeldu kandnud Kaarel Saar, kuid mängust jääb kollaste kaartide tõttu eemale äärekaitsja Aleksei Larin.
Tarva peatreener Urmas Kirs: «Raske mäng tehnilist ja kiiret jalgpalli mängiva võistkonnaga. Anname endast kindlasti parima, et kodupublikule pakkuda häid emotsioone.»
Tarva kaitsja Taavi Trasberg: «Iga punkt on meile tähtis ja kuigi Infonet on see hooaeg väga heas hoos olnud, siis lähme kõva lahingut andma ja näitama, et Tarvas võib heal päeval kõigiga korralikult mängida!»
Infoneti juhendaja Aleksandr Puštov: «Olukord tabelis räägib iseenda eest. Iga mäng kannab praegu suurt hinda ja iga võit kas säilitab või suurendab võimalusi. Peame igas mängus võitma ning alustama juba Rakverest.»
Infoneti ründaja Artur Rättel: «Kaheksa mängu on jäänud ja et meistriks tulla, on vaja igast mängust võitu. Mängu Tarvaga peame juba esimesel poolajal ära otsustama, et endale rohkem lisapingeid mitte tekitada.»


description: Mercedese piloot Lewis Hamilton katsetas tänasel Singapuri GP esimesel vabatreeningul Halo kokpitikaitse lahendust. Varasemalt on ta nimetanud seda kõige koledamaks asjaks vormel-1 ajaloos.

title: Fotod: Hamilton sõi sõnu ning kasutas "kõige koledamat detaili F1 ajaloos"

maintext:
Peale Hamiltoni kasutas Halot täna kolmel ringil ka McLareni piloot Fernando Alonso. Kui Halo kontseptsiooni algselt tutvustati oli Hamilton selle osas ülimalt kriitiline. «Loodan, et meile antakse valikuvõimalus seda mitte kasutada, sest mina seda oma autol igatahes ei kasuta,» rääkis britt mõnda aega tagasi.
Nüüd on ta Halo osas veidi leebunud, kuigi disaini osas on ta jätkuvalt sama meelt. «Me ei saa Halost mööda vaadata. See on ohutusdetail ning me peame sellega leppima. Mina võtan ohutust väga-väga tõsiselt.»


description: Tallinna Infonet võõrustas täna Eesti jalgpalli meistriliigas Nõmme Kaljut ning võitles 0:2 kaotusseisust välja 2:2 viigi.

title: Jalgpalli otsepilt: Infonet tuli vähemusse jäänud Kalju rongi alt välja ning sai kirja viigipunkti

maintext:
POSTIMEHE TELEMÄNG
Tallinna Infonet – Nõmme Kalju
Teisipäeval 27. septembril kell 19.00 Lasnamäe Infoneti staadionil
Jalgpalli Eesti meistriliigas peavad Infonet ja Nõmme Kalju täna järele juulis eurokohtumiste tõttu mängimata jäänud omavahelise mängu. Tabeliseisu arvestades ülitähtis heitlus algab Lasnamäel Infoneti staadionil kell 19.00 ja Postimees toob selle otsepildis vaatajateni, ülekannet kommenteerivad Kristjan Jaak Kangur ja Jonas Grauberg.
Premium liiga tiitliheitluses on veel veidi enam kui kuu aega enne hooaja lõppu jätkuvalt neli meeskonda. Milline pööre võib meid järgmisena ees oodata? Vastuse võib anda teisipäeva õhtu, kui seni mängimata 19. vooru mängus kohtuvad Infonet ja Nõmme Kalju. Avavile kõlab Lasnamäel teisipäeval, 27. septembril kell 19.00.
Infonet on 68 punktiga hetkel liigatabelis teisel kohal, kuid ühe enam peetud mänguga on tabeliliidril FC Levadial koos täpselt sama arv punkte. Nõmme Kaljul on see-eest Infonetist üks mäng vähem peetud ning võrreldes Flora ja Levadiaga on Kaljul lausa kahemänguline eelis. 62 punktiga hõivab Nõmme meeskond hetkel neljanda tabelirea, kahe meeskonna vahele mahub veel 63 punktiga Flora.
Infonet on tegemas seda, mida tihti meeskonnad, kes tiitli peale mängivad, teha suudavad. Viimased kaks kohtumist on Lasnamäe võistkond mänginud liigatabeli põhjas asuvate Rakvere Tarva ja Pärnu Linnameeskonna vastu, kes on suudetud alistada 1:0.
Kalju on pärast mannetust kaotust Levadiale on mängu käima saanud. Viimased kaks Premium liiga mängu on võidetud väravate vahega 8:1 (vastavalt 5:1 võit Pärnu üle ja 3:0 Narva Transi vastu), kahe mängu vahele jäi veel 2:0 võit Evald Tipneri karikavõistluste 1/32-finaalis Transi vastu.
Meeskonnad on tänavu kohtunud kahel korral ning mõlemas mängus on koduvõistkond võtnud 2:1 võidu – 9. märtsil oli Lasnamäel parem Infonet, aprillikuu lõpus Hiiu staadionil omakorda Kalju.
Infoneti peatreener Aleksandr Puštov: «Tegemist on mänguga medalite nimel, kus mõlemad meeskonnad jahivad esikohta. Selleks tuleb võita, mis aga omakorda tähendab, et mäng peab olema kompromissitu ja võitluslik. Meeskond on võitluseks valmis ning kavatseme mängida vaid võidule.»
Infoneti keskkaitsja Andrei Kalimullin: «Meie klubi pretendeerib esikohale, mistõttu peame võitma oma otseseid konkurente. Kõik mängijad mõistavad antud kohtumise tähtsust ning on valmis andma endast võiduks maksimumi. Püüame teisipäeval näidata oma parimat mängu ja võita!»
Nõmme Kalju peatreener Sergei Frantsev: «Tõsine mäng, kus kõik on väga motiveeritud. Vastuseid annab mäng.»
Kalju ründaja Ats Purje: «Hooaja kõige tähtsam mäng! Kui võidame, siis on head võimalused võita kuld. Nii mina kui ka meeskond oleme 100 protsenti valmis kolm punkti Hiiule viima. Samuti ootan, et Roosad Pantrid teeksid kõva möllu ja oleksid kaheteistkümnenda mängijana meile toeks.»


description: Jäähoki maailma karikaturniiri võitis Kanada, kes alistas Torontos peetud finaalseerias mängudega 2:0 Euroopa koondise. Eesti aja järgi ööl vastu tänast olid kodupubliku lemminud Euroopast üle 2:1 (0:1, 0:0, 2:0), sealjuures lõi Kanada mõlemad väravad viimase kolme minuti jooksul.

title: Galerii: uskumatu lõpu teinud Kanada võitis maailma karikaturniiri

maintext:
Euroopa läks juhtima juba kuue minuti järel, kui värava viskas Slovakkia veteran Zdeno Chara. Eduseisu hoiti 57. minuti alguseni, kuni Patrice Bergeron suutis Kanada arvulise ülekaalu ära kasutada ja seisu viigistada. Õige pea jäi omakorda Kanada vähemusse, kuid see ei seganud Brad Marchandit, kes viskas otsustava värava 46 sekundit enne mänguaja täistiksumist.
Marchand oli ka turniiri suurim väravakütt viie tabamusega, punktiarvestuses kerkis parimaks Kanada kuulsaim mängija Sidney Crosby, kes lisas kolmele väravale seitse reultatiivset söötu. Crosby valiti ka turniiri kõige väärtuslikumaks mängijaks.
Kahe võiduni peetud seeria esimeses matšis olid Kanada võidunumbrid 3:1. Poolfinaalis alistas Kanada 5:3 Venemaa, Euroopa oli 3:2 üle Rootsist.
Viimati peeti jäähokis maailma karikaturniiri 2004. aastal, kas siis oli parim Kanada. 1996. aastal võitis karika USA.
Video Kanada võiduväravast:


description: Horvaatias, Rijekas lõppenud Euroopa meistrivõistlustel veepallis saavutas Eesti meeskond Tallinna Kalev vanuseklassis 60+ kolmanda koha.

title: Eesti veepalliseeniorid võitsid Euroopa meistrivõistlustel pronksi

maintext:
Kui esimeses mängus jäädi dramaatiliselt alla itaallastele, siis teises mängus võeti võit SV Cannstatt üle Saksamaalt. Esimesel veerandajal avas meie skoori Ants Mäelt. Teisel veerandajal oli kahel korral täpne Vitali Beskrovnõi ja ühe varava lisas Sergiy Kolthochikhin ning poolajale mindi juba Eesti meeskonna 4:0 juhtimisel. Kolmandal veerandajal said käe valgeks ka sakslased, kui Helmut Rometsch viskas skooriks 4:1. 52 sekundit enne veerandaja lõppu viskas Anatoli Skatškov värava, viies Eesti meeskonna juhtima 5:1.
Kahjuks eemaldati 32 sekundit enne veerandaja lõppu 20 sekundiks Hannes Nigul ning sakslased kasutasid ülekaalu ära ning veerandaeg lõppes tulemusega 5:2. Viimasel veerandajal visati vaid üks värav kui resultatiivne oli Hillar Kangur. Eesti meeskonnale igati teenitud võit tulemusega 6:2, vahendab swimming.ee.
Kolmandas ringis tuli vastamisi minna sakslaste SV Neptun Berliniga. Mäng saadi kohe hästi käima ja teisel veerandajal juhiti Anatoli Skatškovi ühest ja Israfil Vasylkini kahest tabamustest juba 3:0. Veerandaja lõpetas Anatoli Skatškovi täpne karistusvise, mis märkis seisuks 4:1. Kolmandal veerandajal ühtegi väravat ei visatud. Neljandal veerandajal olid korra täpsed mõlema meeskonna mängijad, mille tulemusena jäi lõppskooriks 5:2 Eesti meeskonna kasuks. Statistika huvides olgu öeldud, et meie meeskonna viimase värava viskas taas Anatoli Skatškov.
Peale päevast puhkepausi mindi viimases eelringi voorus vastamisi tugeva SC Düsseldorf 98-ga ning vastu tuli võtta kaotus 6:10. Võrdset mängu oli kuni esimese veerandaja lõpuni, kui oldi kaotusseisus 2:3. Mõlemad meie väravad viskas Anatoli Skatškov. Teise veerandaja lõpuks oldi juba kaheväravalises kaotusseisus 3:5. Meie poolt oli skoorinud Israfil Vasylkin. Kolmandas veerandaeg jäi viiki 2:2. Meie väravad viskasid Vitali Beskrovnõi ja Ants Mäelt. Neljandal veerandajal suutis kolmele sakslaste väravale vastata ühe väravaga Aleksandr Batištšev, mis märkiski lõppseisuks 6:10.
Peale eelringi mänge platseerus meie meeskond kolmandale kohale, mis tähendas otse pronksimatši eelringi neljanda SV Neptun Berliniga, keda eelringis oldi võidetud 5:2. Mäng kujunes suhteliselt ühepoolseks, kui kolmanda veerandaja lõpuks juhtis Eesti meeskond tänu Sergei Sakharovi, Anatoli Skatškovi, Ants Mäelti ja Vitali Beskrovnõi väravatest 4:0. Viimasel veerandajal skoorisid korra sakslased ning tulemusega 4:1 olid meie mehed välja teeninud Euroopa meistrivõistluste pronksmedalid.
Finaalis sai üllatuskaotuse SC Düsseldorf 98, kes jäi 3:4 alla Itaalia meeskonnale Eurosporting. Kusjuures võiduvärava viskasid itaallased 8 sekundit enne mängu lõppu. Samade meeskondade eelringi kohtumises olid olnud edukamad sakslased 9:6.


description: Eesti koondise poolkaitsja Konstantin Vassiljev on oma koduklubi Bialystoki Jagiellonia eest suurepärases hoos, täna aitas ta meeskonna 4:0 võidule Wroclawi Slaski üle, lüües värava ning andes kaks väravasöötu.

title: Suurepärases hoos Vassiljev lõi Poolas värava ning andis kaks väravasöötu

maintext:
Pehrssoni ebaõnnestumise peamised põhjused
Möödunud on nädal Eesti jalgpallikoondise viimasest alandavast kaotusest, kui võõrsil jäädi 0:5 alla Bosnia ja Hertsegoviinale. Selle aja jooksul on Eesti Jalgpalli Liidus pead murtud, kuidas ja kellega edasi minna. Samas on selge, et sinisärgid on kukkunud läbi aegade ühte suuremasse auku ja sealt välja rabelemiseks on vaja teha suuri muudatusi.


description: Sel reedel ja laupäeval toimub Prahas hiiglaslik kulturismi- ja fitnessivõistlus EVLS Prague.

title: Eestit esindavad hiiglaslikul Praha võistlusel viis kulturismi- ja fitnessikoondislast

maintext:
Eestit sõidavad võistlusele esindama 5 sportlast. Bikiinifitnessi kategoorias -169cm astuvad üles Helen Randmets ja Ene Tomingas ning -172cm Kristina Nuut. Rannafitnessi kategoorias +178cm võistleb Kaspar Tõnisson ning kulturismikategoorias -90kg eelmisel nädalavahetusel Arnold Classic võistlusel hõbemedalile tulnud Ott Kiivikas.
Helen Randmets ja Ene Tomingas astuvad võistlustulle veerandfinaalides reede hommikul ning Kristina Nuut, Kaspar Tõnisson ja Ott Kiivikas laupäeval. Superfinaalid kõikide kategooriate kuue parima vahel toimuvad laupäeva õhtul.
Olympia Amateuril on sportlastel võimalus võistelda pro-kaardi eest, mida jagatakse iga võistluskategooria absoluutvõitjatele. Võistlustules on maailmakuulsad profikulturistid nt Dexter Jackson, William Bonac, Shawn Rhoden jt. Samuti toimub kohapeal hiiglaslik fitness-mess.


description: Eurosport teatas, et üleeile Inglismaa jalgpallikoondise peatreeneri kohalt lahkunud Sam Allardyce saab hüvituseks miljon inglise naela.

title: Vallandatud Inglismaa koondise peatreener saab hüvituseks suure summa

maintext: Allardyce, kes jõudis koondist juhendada vaid ühe mängu ja olla ametis 67 päeva, lahkus Inglismaa jalgpalliliiduga sõlmitud kokkuleppel töölt pärast seda, kui jäi vahele sellega, et oli nõus osalema rahvusvahelises pettuses ja andma nõuandeid, kuidas ebaseaduslikult kolmanda osapoolena teenida raha mängijate üleminekutelt.


description: «Sellel turniiril ei mängi ma iseenda eest, vaid Euroopa koondise eest, mille rivistusse kuuluvad kaheksa riigi mängijad,» lausus Slovakkia legendaarne kaitsja Zdeno Chara, 39-aastane vägilane, kes on Boston Bruinsi kaptenina tõstnud pea kohale Stanley karika ja saanud Slovakkia koondislasena kaela kaks MMi hõbedat. Torontos peetaval jäähoki maailma karikaturniiril leidis ta endas motivatsiooni kehastuda Euroopa koondise üheks tugitalaks.

title: Mitte enda ja riigi, vaid Euroopa hoki eest


description: Pühapäeval algas käsipalli Euroopa Meistrite liiga hooaeg, kus kaasa teeb ka Dener Jaanimaa koduklubi THW Kiel.

title: Jaanimaa koduklubi alustas Meistrite liigat võidukalt

maintext:
Alagrupiturniiri avavoorus sai Kiel kodus 28:27 võidu Pariisi St. Germaini üle, kellele kevadel jäädi eelmise hooaja finaalturniiri pronksimatšis kahe väravaga alla. Jaanimaa skoori ei teinud. Koduliigas sai Kiel eelmisel nädalal võõrsil kindla 34:23 võidu TSV GWD Mindeni üle. Jaanimaa koosseisu ei kuulunud.
Mait Patrail viskas ühe värava, kui tema tööandja TSV Hannover-Burgdorf jäi võõrsil TVB 1898 Stuttgartile alla 20:30. Täiseduga jätkab Saksamaal viis võitu teeninud SG Flensburg-Handewitt. Kiel on 8 punktiga kolmas ja Hannover kuue punktiga seitsmes.
Saksamaa esiliigas mängivatest Eesti palluritest oli eelmisel nädalal ainsana võidukas Jürgen Rooba, kelle tööandja HSG Nordhorn-Lingen oli kodusväljakul TV Emsdettenist parem 24:23. Rooba tegi hiilgava mängu ja viskas kuus väravat. Janar Mägi ei saanud kätt valgeks, kui EHV Aue jäi koduplatsil TUS N-Lübbeckele alla 27:37. Karl Roosna jäi samuti nullile, kui TUSEM Essen kaotas DJK Rimparile 24:28. Saksamaa esiliigas jätkavad täiseduga SG BBM Bietigheim ja TSG Lu-Friesenheim. Essen on viie punktiga 11. kohal, Nordhorn-Lingen nelja punktiga 12. ja Aue kahe punktiga 18.
Islandi kõrgliigas säras Mikk Pinnonen, kes viskas üleplatsimehena kaheksa väravat, kui Afturelding alistas võõrsil Akureyri 30:24. Nelja vooruga kuus punkti kogunud Afturelding on tabelis teine ning jääb liidrile Grottale alla ühe punktiga.
Rumeenia kõrgliigas viskas Martin Johannson kaks väravat, kui Bukaresti Steaua alistas linnarivaali CSM-i 30:28. Steaua on seitsme punktiga liigatabelis kuuendal koha.
Soome kõrgliigas purustas Sten Toomla tööandja GrlFK kodus Pargas IF-i koguni 37:16. Toomla viskas neli väravat. Taavi Tibar viskas kaks väravat, kui Siuntio jäi kodus 23:28 alla Helsingi IFK-le. Valdar Noodla ei teinud skoori, kui Helsingi Dicken sai kodus 33:25 jagu Vantaa Atlasest. GrlFK ja Dicken on viie punktiga tabelis teisel-kolmandal kohal. Siuntio on nelja punktiga kümne meeskonna seas neljas.


description: Torontos peetaval jäähoki maailma karika turniiril kindlustas endale A-alagrupi võidu kodupubliku ees mängiv Kanada, kes alistas viimases voorus 4:1 Euroopa koondise. Mõlemad meeskonnad olid juba enne kohtumist kindlustanud endale pääsu poolfinaali ja selgitamist vajas ainult grupi võitja.

title: Kanada pani Euroopa paika, Põhja-Ameerika noortele väärt võit

maintext:
Kodupubliku ees mängiv Kanada mingit hinnaalandust ei teinud ja võeti kindel võit. Kanada eest tegi kahel korral skoori Jonathan Toews ning korra olid täpsed Sidney Crosby ja Logan Couture. Euroopa koondise ainsa tabamuse ees hoolitses slovakk Marian Hossa.
A-alagrupi viimases kohtumises lähevad täna vastamisi veel USA ja Tšehhi, kuid mõlemad on juba edasipääsulootused minetanud.
B-alagrupis teenis läinud ööl oma teise võidu Põhja-Ameerika U23 hokikoondis, kes alistas lisaajal 4:3 Rootsi.
Võitu vajanud Põhja-Ameerika noored alustasid kohtumist maruliselt, kui kiirelt asuti 2:0 juhtima. 30 sekundit pärast avavilet viskas värava Auston Matthews ning minut ja viis sekundit hiljem suurendas eduseisu Vincent Trocheck.
Rootsi suutis tänu Filip Forsbergi tabamusele peagi vahet vähendada, kuid Johnny Gaudreaul oli taas vastus olemas. Rootsi suutis avakolmandikul ühe värava siiski veel tagasi visata – täpne oli Nicklas Backström. Viigini jõudis Rootsi alles kolmandal kolmandikul, kui värava sai kirja Patrik Berglund.
Lisaajal kallutas kohtumise Põhja-Ameerika kasuks Nathan MacKinnon, kes viskas litri võrku 4.11 pärast lisaaja algust.
Lisaajal saadud kaotuse eest ühe punkti teeninud Rootsi kindlustas sellega endale ka alagrupis esikoha. Poolfinaalis kohtub Rootsi nüüd Euroopa koondisega.
Põhja-Ameerikal on koos 4 punkti ja see annab praegu tabelis 2. koha. B-alagrupi viimases mängus kohtuvad omavahel Venemaa ja Soome. Kui soomlastel on kõik edasipääsulootused kadunud, siis Venemaa vajab kindlasti võitu, et tõusta ise alagrupis teiseks ja kohtuda poolfinaalis Kanadaga. Kuna Venemaa alistas omavahelises mängus Põhja-Ameerika, siis piisab neile poolfinaali jõudmiseks Soome alistamisest.


description: Karoliine Loit (Tallinna Mõõk) võitis naiskadettide epee Euroopa karikavõistluste etapi Zrenjaninis ja tõusis sellega ühtlasi ka kadettide Euroopa edetabeli liidriks. Finaalis alistas ta itaallanna Emilia Rossatti 15:14.

title: Karoliine Loit võitis Euroopa karikaetapi Serbias

maintext:
Alagrupis viis võitu ja ühe kaotuse teeninud Loit alistas play-off'i avaringis kreeklanna Maria Kevrekidou 15:3. Seejärel võitis Loit torgetega 15:6 itaallannat Matilde Zappalortot 15:6, kuid pidi siis teise Itaalia esindaja Sara Maria Kowalczyku 15:12 paremust tunnistama.
Miinusringis alistas Loit esmalt itaallanna Matilde Barbieri 15:10, seejärel taanlanna Anne-Sofie Skaarup Jenseni 15:8 ja pääsul veerandfinaali Itaalia vehkleja Camilla Carminati 15:10.
Veerandfinaalis oli Loidi vastaseks järjekordselt Itaalia esindaja. Kohtumine Gaia Traditiga lõppes Loidi 15:11 võiduga. Poolfinaalis tuli vastaseks aga 2016. aastal Euroopa kadettide meistrivõistlustel pronksmedali võitnud rumeenlanna Zsuzsa Schlier. Loit võitis taktikamänguks kujunenud kohtumise seisuga 4:1.
Esikohakohtumine itaallanna Emilia Rossattiga oli väga tasavägine. Loidi eduseisul 14:13 tehtud üheaegne torge tagas aga 15:14 matšivõidu ja väärtusliku Euroopa karika etapivõidu Loidile.
Eduka võistluse tegi ka Carmen-Lii Targamaa (En Garde), kes 88 osaleja konkurentsis sai 7. koha. Kaks nädalat tagasi tugeval Peterburi turniiril 3. koha saavutanud Targamaa, sai samuti alagrupis viis võitu ja ühe kaotuse. Play-off'i avaringis alistas ta kreeklanna Konstantina Nikolopoulou 15:12.
Veerandfinaali jõudmiseks pidi ta järjest alistama kolm vastast: itaallanna Martina Cambria 15:13, ukrainlanna Kateryna Chorniy 15:10 ja pääsul veerandfinaali teise Itaalia vehkleja Camilla Carminati 15:10. Veerandfinaalis pidi Targamaa vastu võtma napi 14:15 kaotuse hilisemalt teise koha omanikult itaallannalt Emilia Rossattilt.
Turniirivõit tõstis Loidi 283 punktiga naiskadettide epee Euroopa edetabeliliidriks. Talle järgnevad sakslanna Lea Mayer 264 punktiga ja rumeenlanna Zsuzsa Schlier 198 punktiga. Eesti vehklejatest on kõrgetel kohtadel veel Sandra Skoblov (Tallinna Mõõk), kes 132 punktiga on 7. kohal, ja Targamaa, kes 84 punktiga on 11. kohal. Kokku on edetabelis 459 vehklejat.


description: Inglismaa kõrgliigas kohtuvad täna kell 22 algavas mängus Londoni Chelsea ja Liverpool. Seni alistamatu Chelsea (kolm võitu ja viik) on tabelis teisel kohal, Liverpool (kaks võitu, kaotust ja viik) on kuues.

title: Täna: Liverpool mängib Chelseaga, Inglise meedia meenutab Klavani debüüti

maintext:
Mäletatavasti mängisid meeskonnad omavahel ka hooajaeelses mängus, kus Eesti koondise kapten tegi Liverpooli särgis debüüdi. Mängu eestlase koduklubi küll 0:1 kaotas, kuid Klavan tegi igati soliidse partii. Sealjuures tegi Chelsea poolkaitsja Cesc Fabregas Klavani vastu punase kaardi väärilise vea.
Fabregas palus hiljem Klavanilt vea pärast vabandust ning õnneks ei saanud Eesti koondise keskkaitsja intsidendis ka tõsisemalt vigastada. Sellest hoolimata meenutavad mitmed Inglismaa meediaväljaanded kohtumise eelvaadetes kõnealust olukorda. Kokkuvõtlikult mainivad nad, et Fabregase punane kaart iseloomustab seda, kuivõrd tulised on kahe klubi omavahelised kohtumised.
Liverpooli peatreeneri Jürgen Kloppi jaoks on heaks uudiseks keskkaitsja Dejan Lovreni vigastusest taastumine, mis aga tähendab tõenäoliselt seda, et Klavan täna mängu ei alusta. Samas mainitakse välismeedias, et ka Klavan on oma põlvevigastusest taastunud. Eeldatavates algkoosseisudes pakutakse Lovreni partnerina keskkaitsesse Joël Matipit.


description: Kenneth Raisma (ATP 939.) alustas täna Stockholmis 25 000 dollari suuruse auhinnafondiga ITF turniiri.

title: Raisma alustas Stockholmis võidukalt

maintext:
Kontaveit parandas maailma edetabelis kohta
Tennise maailma edetabelis tõusis Anett Kontaveit kuue koha võrra ja asub nüüd 123. kohal. Kaia Kanepi langes 282. reale ning Valeri Gorlatš asub 895. positsioonil. Maailma esireket on endiselt sakslanna Angelique Kerber, kes edestab Serena Williamsit ja Gabrine Muguruzat.


description: Peaminister Taavi Rõivas võõrustas täna Stenbocki majas Rio olümpiamängudel edukalt esinenud Eesti sportlasi ja nende treenereid ning andis olümpiasangaritele üle tänukirjad.

title: Galerii: peaminister võõrustas Rio olümpiasangareid

maintext: «Arvestades seda, kui palju Eesti sportlaseid jõudis kümne parima sekka, siis oli Rio meie jaoks läbi aegade edukaim olümpia. Eesti rahvas on teie saavutuste üle väga uhke. Ma tänan teid, et pakkusite meile imelisi, põnevaid ja närvesöövaid hetki ning hoidsite Eesti rahvuskoondise lippu kõrgel,» lausus peaminister Taavi Rõivas.


description: Eesti võrkpallikoondis pidas täna Rumeenias Craiovas oma teise kohtumise 2017. aasta EM-valiksarjas, kui võõrustajate vastu saadi 3:1 võit. Olulise muutuse tõi mängu teises geimis sekkunud Renee Teppan, kelle emotsionaalne mäng tõmbas teisedki kaasa.

title: Cretu Teppani superesitusest: kaalusin tema kasutamist juba eile

maintext:
Eesti kaotas täna avageimi 19:25 ning teises vahetas peatreener Gheorghe Cretu diagonaalründaja Oliver Venno asemel mängu Teppani.
Cretu ütles, et kaalus tegelikult Teppani kasutamist juba eile, ent ei tahtnud teiste enesekindlust lõhkuda ja eilne mäng läks juba sel hetkel negatiivses suunas. «Rääkisin enne tänast mängu Reneega sellest ja ta ütles, et sekkub siis, kui mul teda vaja on,» sõnas juhendaja.
«Eesti võidab koos, meeskonnana. Täna mehed naersid ja nautisid mängu. Aga homme on Makedoonia vastu taas raske, õnneks on kõik võimalik,» lisas juhendaja.
Rumeenia kuum publik Cretut ei seganud, kuigi publikust hõikasid kaasmaalased talle ka ebaviisakusi. «Ei, see ei sega mind. Business as usual. Ma mängisin Rumeenia kõige vihatumas klubis kaheksa aastat ja olen sellise asjaga harjunud. Saan sellest energiat juurde,» ütles juhendaja.
Eestlastel on nüüd kirjas üks võit ja üks kaotus, sest avamängus jäädi Tšehhile alla 0:3. Rumeenia alistas eile avakohtumises Makedoonia 3:0.


description: Nädalavahetusel sõideti Barcelonas rallikrossi MM- ning EM-etapp. Janno Ligur sai EM-etapil klassis Super1600 seitsmenda koha.

title: Janno Ligur sai Barcelonas seitsmenda koha

maintext:
Ainukese eestlasena EM-etapil klassis Super1600 oli stardis Janno Ligur. Esimeses eelsõidus kahjuks kaasvõistleja sõidu tõttu tuli sõit katkestada purunenud esisilla tõttu, kuid juba teises eelsõidus näitas Ligur, mida ta oskab: klassi võit. Kolmandast eelsõidust seitsmes ning neljandast kaheksas aeg olid piisavad, et tagada pääs poolfinaali. Poolfinaalis aga pidi Ligur leppima neljanda kohaga, mis aga finaalikohta ei taganud.
Barcelona etapilt tuli Ligurile seitsmes koht. Punktitabelis asub ta viiendal kohal, kuid kolmanda kohaga on vahet vaid 9 punkti. Etapi klassivõitjaks tuli Ulrik Linnemann (Peugeot 208), teise koha sai Timur Shigabutdinov (Škoda Fabia) ning kolmanda LUIGI (Škoda Fabia). Super1600 klassi viimane EM-etapp sõidetakse 15.-16. oktoobril Saksamaal.
SuperCar MM-etapi arvestuses saavutas võidu Mattias Ekström (Audi S1), kellele järgnesid Timmy Hansen (Peugeot 208) ning Timur Timerzyanov (Ford Fiesta). Algselt oli kolmanda koha saanud Johan Kristoffersson (VW Polo), kuid peale võistlust tuli otsus anda talle must lipp, mistõttu kõik järgnenud finišeerijad liikusid koha võrra kõrgemale. Janis Baumanis (Ford Fiesta) sai antud võistlusel neljanda koha, mis on seni tema parim tulemus.


description: F1 sarjas sõitev Marcus Ericsson oli hiljuti osaline rattaõnnetuses, kui ta sõitis Tais otsa kanale.

title: Vormel-1 sõitja sattus kummalisse õnnetusse

maintext:
Sauberi mees rääkis oma kummalisest õnnetusest sotsiaalmeedias, kuhu postitas ka pildi oma vigastustest. «Õnneks pääsesin vaid sinikate ja kriimudega. Ei ole soovitatav sõita 45km/h kiirusega otsa suurele kanale, aga olen üles putitatud ja nädalavahetuseks valmis,» selgitas Ericsson.
Sel nädalavahetusel sõidetakse vormel-1 etapp Malaisias.


description: Korvpalli Euroliiga nelja parema finaalturniir peetakse viie-aastase vaheaja järel taas Istanbulis. Final Four peetakse 19.-21. maini 2017 ja sarnaselt 2012. aastaga toimuvad mängud 16 000 pealtvaatajat mahutavas Sinan Erdemi hallis.

title: Euroliiga finaalturniir peetakse taas Istanbulis

maintext:
2012. aastal krooniti Istanbulis Euroliiga meistriks Piraeuse Olympiacos, kes alistas meeldejäävas finaalis Moskva CSKA tulemusega 62:61. Võidukorvi viskas 0,7 sekundit enne lõppu Giorgios Printezis.
Mullu peeti Euroliiga Final Four Berliinis ja siis sai võitjakarika endale Moskva CSKA, kes oli lisaajal 101:96 üle Istanbuli Fenerbahcest. Lisaks Fenerbahcele loodavad sel aastal kodulinnas finaalturniirile jõuda ka Anadolu Efes, Galatasaray ja Darüssafaka.
Euroliiga põhihooaeg algab 12. oktoobril Madridi Reali ja Piraeuse Olympiacose vastasseisuga.


description: Jalgpalli Meistrite liigas peetakse täna õhtul alagrupiturniiri teise vooru viimased mängud. Õhtu keskses vastasseisus kohtuvad mullune finalist Madridi Atletico ja viimasel kolmel hooajal poolfinaaliga leppima pidanud Müncheni Bayern.

title: Täna: Meistrite liiga põnevusmängus kohtuvad Atletico ja Bayern

maintext:
Meistrite liigas olid meeskonnad viimati omavahel vastamisi eelmisel hooajal – toona madistati poolfinaalis. Atletico võitis kevadel koduväljakul peetud matši 1:0, Bayern võitis omakorda enda koduplatsil 2:1. Kokkuvõttes viis selline resultaat edasi Atletico, neile andis edu võõrsil löödud värav.
«Atleticoga on alati keeruline mängida. Sellest tuleb raske mäng. Nad on alati väga hästi organiseeritud. Oleme heas vormis ja peame seda ka näitama. Kõik teavad Atletico stiili,» sõnas uefa.com’ile Bayerni peatreener Carlo Ancelotti.
«Sellest tuleb raske mäng. Mõlemad meeskonnad tahavad rünnakul kõvasti suruda. Vastasele jäetakse vähe ruumi. Fernando Torres oskab vähest ruumi alati hästi ära kasutada ja seetõttu pääseb ta ka algkoosseisu,» vastas omalt poolt Atletico juhendaja Diego Simeone.
Eeldatavad algkoosseisud:
Atlético: Oblak; Juanfran, Savić, Godín, Filipe Luís; Koke, Ñíguez, Gabi, Carrasco; Griezmann, Torres.
Bayern: Neuer; Lahm, Boateng, Martínez, Alaba; Vidal, Alonso, Thiago; Müller, Lewandowski, Ribéry.
Tänased kohtumised Meistrite liigas
A-alagrupp
Ludogorets – PSG
Londoni Arsenal – Basel
B-alagrupp
Besiktas – Kiievi Dinamo
Napoli – Lissaboni Benfica
C-alagrupp
Mönchengladbachi Borussia – FC Barcelona
Glasgow Celtic – Manchester City
D-alagrupp
Madridi Atletico – Müncheni Bayern
Rostov – PSV
Kõik kohtumised algavad Eesti aja järgi kell 21.45.


description: Eile Singapuri GP vabatreeningul oma sõnade vastaselt ikkagi Halo kokpitikaitset testinud Lewis Hamilton tõdes, et tegelikult ta vaevu üldse märkaski uuenduslikku detaili oma vormelil.

title: Hamilton: Halo ei näe küll hea välja, kuid peaksime selle kasutusele võtma

maintext:
Valitsev MM-sarja liider oli üks Halo kontseptsiooni vastaseid, kuna talle ei meeldinud selle välimus. Samas on Halot kritiseeritud ka seetõttu, et see piirab vormelipilootidel nähtavust. Hamilton lükkas need jutud ümber.
«Ma vaevu üldse märkasin seda, vaid garaažis ei näinud ma Halo tõttu kuigi hästi teleekraani,» ütles britt BBCle. «See blokeerib natukene peeglit, kuid otse sõites ei saa üldse aru, et Halo vormelil peal on.»
Kuigi Hamilton algselt Halo tulekut vormel-1 näha ei tahtnud, muutis ta juulis toimunud Ungari GP ohutuskoosolekul meelt. Nimelt tõi Rahvusvaheline Autospordiliit Ungaris välja, et Haloga suureneb kaitse peavigastuste eest 17 protsenti.
«Tunnen, et peaksime Haloga jätkama. See ei näe küll hea välja, kuid kui arvestada seda 17 protsenti, siis see on parem kui mitte midagi. Võiksin sellega ka võistlussõitu sõita, kui see oleks lubatud,» jätkas Hamilton.
Eile testis esmakordselt Halot ka McLareni piloot Fernando Alonso. «Raske on autosse sisse ja välja saada – see oli minu esmamulje. Autosse sisse- ja väljasaamist tuleb kuidagi täiustada. Selle juures on asju, mis tuleks üle vaadata.»


description: Serblane Novak Djokovic teatas, et peab vigastuse tõttu vahele jätma uuel nädalal toimuva Hiina Open tenniseturniiri.

title: Meeste esireket jätab Hiina turniiri vahele

maintext:
«Mul on väga kahju teatada, et ma ei mängi sel aastal Hiina turniiril. Väga ootasin seal mängimist, aga paraku pole mu vigastus veel paranenud ja vajan rohkem aega puhkuseks,» selgitas meeste esireket oma Facebooki lehel.
Hiina Open algab esmaspäeval ja lõppeb pühapäeval.


description:
Eesti võrkpallikoondis kohtub hetkel EM-valiksarja teise ringi avaturniiri viimases mängus Makedooniaga. Postimees näitab mängust otseülekannet.

Ülekande otsepilt töötab vanas Postimehe veebiversioonis!

title: Postimehe otsepilt: Eesti kosus ja viigistas Makedoonia vastu seisu

maintext:
Mängu käik:
Et kohtumises Rumeeniaga osutus teises geimis sekkunud diagonaalründaja Renee Teppan jokkeriks ja suuresti tänu tema sekkumisele sai Eesti uue hingamise ning lõpuks ka võidu, usaldas peatreener Gheorghe Cretu ta täna Makedoonia vastu platsile algkoosseisus. Ülejäänud alustajad olid samad: Kert Toobal, Keith Pupart, Robert Täht, Andri Aganits, Ardo Kreek ja libero Rait Rikberg.
Makedoonia lõi head servi ja meie vastuvõtt polnud kõige kindlam. Lisaks tegutses makdeoonlaste liider Nikola Gjorgiev väga tulemuslikult ning Makedoonia haaras geimi keskel 14:10 eduseisu. Tagaajamine jätkus, kuni jõuti 20:20 viigini. Siis tegutses korduvalt hästi Eesti blokk: 23:23. Siis hea serv Tähelt ning punkt Teppanilt ja Eesti juhtis 24:23, ent seejärel eksis Täht servil. Taas punkt blokist ja teine geimpall. Aga eksiti ise ja Makedoonia läks 26:25 ette. Viga servil ning 26:26 tablool. Lõpus eksiti liialt ja geim Makedooniale 28:26.
Teist geimi läks Eesti 7:4 juhtima, ent siis hakkas koostöö taas lonkama. Puparti asemele tuli mängu Rauno Tamme. 16:16 seisult tõi punkti Toobal. Tähe ja Kreegi punktidest said eestlased kahega ette (20:18). Mängumeeste punktidel olid kindlamad eestlased ja geim Eestile 25:22. Ja üldseis 1:1.
Mängu eel:
Kuigi Eesti on Makedooniaga kohtunud ajaloos vaid neljal korral, on kõik mängud toimunud viimase kahe aasta jooksul. Esmalt olid Eesti ja Makedoonia vastamisi Euroopa liiga alagrupiturniiril, kus Eesti sai Pärnus kaks kindlat võitu. Balkani riik võttis revanši võimsa esitusega sarja poolfinaalis, kus võideti Eestit 3:0. Tänavuse hooaja Euroopa liiga finaalis võttis omakorda revanši Eesti. Kohtumise võit viis Eesti tulevaks hooajaks Maailmaliigasse.
Pärast Euroopa liiga esikohamängu on Makedoonia võistkonnas toimunud treenerivahetus ja nüüd on ohjad Nikolai Jeliazkovi käes. Samamoodi on vigastus kimbutanud koondise tähtmängijast diagonaalründajat Nikolai Gjorgievit. Euroopa liigas kogus pallur sel hooajal 224 punkti, mis teeb geimi kohta müstilised 7,23.
EM-valiksarja teise ringi avamängus Rumeeniaga realiseeris ta 21 tõstest kaheksa ja eilses matšis tšehhidega 48st kuusteist, ent koguni kuraditosin üritust lõppesid vastaste blokis. Just sulustamises on Makedoonlased senises mõlemas kaotusseisus konkurentidele selgelt alla jäänud. Avamängus ei saanud nad ühtegi blokki (Rumeenia 13) ja eile olid kaotusnumbrid 6:19.
F-alagrupis on jätkab täiseduga Tšehhi, kes täna mängib Rumeeniaga. Eestil ja Rumeenial on mõlemal kaotuse kõrval üks võit, Makedoonia pole seni võiduarvet avanud. Otsepääsme EM-finaalturniirile tagab kvarteti parim, teise koha omanikku ootab oktoobris ees valikturniiri kolmas ring.


description: Tänavuse autoralli MM-hooaja tehasemeeskonnana vahele jätnud Citroen on taas stardis järgmisel hooajal ning enda uue WRC masinaga tehakse esimene start jaanuaris Monte Carlo rallil.

title: Video: Citroen tutvustas enda uut WRC masinat

maintext:
C3 WRC nime kandev masin on rahvale nähtav alates 1. oktoobrist Pariisi autoshow’l. Wrc.com kirjutab, et rallimasin ei ole veel täiesti valmis, kuid viimasele disainile ollakse juba väga lähedal.
Prantsusmaa autotootja võttis tänavu vaheaasta, et keskenduda 2017. aasta masina arendamisele.
Citroen on enda uut masinat testinud alates aprillist. Lisaks tiimi esisõitjale Kris Meeke’ile on auto roolis istunud ka Stephane Lefebvre ja Craig Breen. Meeke’il on võistkonnaga leping tulevaks võistlushooajaks juba ka olemas.


description: Eile hilisõhtul teatas Inglismaa jalgpalliliit (FA), et meeste A-koondise peatreenerikohalt lahkub poolte kokkuleppel Sam Allardyce, kes sattus Telegraphi väljaande poolt paljastatud skandaali.

title: Ametlik: vaid ühe mängu ametis olnud Inglismaa koondise peatreener lahkus skandaali tõttu

maintext:
61-aastane Allardyce, kes sai Inglismaa koondise etteotsa alles juulikuu teises pooles ja nimetas seda ametikohta oma unistuste tööks, sattus tulistele sütele eile varahommikust peale, kui Telegraphi väljaanne paljastas, et kogenud treener oli augustikuus andnud nõusoleku osaleda pettuses.
Nimelt avaldas Telegraph videomaterjalid, kus Big Sami hüüdnime kandev Allardyce kohtub eksperimendi käigus Aasia turul tegutsevateks ärimeesteks kehastunud ajakirjanikega, kes soovivad kogenud treenerilt infot, kuidas jalgpallurite üleminekutelt raha teenida. Videomaterjalist selgub, et Allardyce oli 460 000 inglise naela eest tehinguga kohe nõus ja oleks reisinud aastas mitmel korral Singapuri ning Hong Kongi, et sealseid pettureid õpetada.
Inglismaa koondise peatreeneri käitumine oleks aga rikkunud 2008. aastal Suurbritannia ja mullu Rahvusvahelise Jalgpalliliidu (FIFA) poolt ülemaailmselt kehtestatud nii-öelda kolmanda osapoole reeglit. Selle järgi kuuluvad jalgpalluri omamise õigused ja sellega kaasnev raha ainult konkreetsele klubile. See tähendab, et välistati varasem olukord, kus mängija ülemineku korral võiks kopsaka summa enda taskusse panna ka mängija finantsõiguseid omav agent, firma või investor. Allardyce’i juhtumi puhul oleks saanud raha teenida tema nõuandeid kasutav välismaa firma.
Telegraphi väitel oli Big Sam oma juttudes igati teadlik, et kavatseb Inglismaa jalgpalliliitu petta ja mehe sõnul ei olevat üleminekureeglite painutamine mitte mingisugune probleem. Allardyce olevat lindistuses väitnud, et teatud agendid teevad nii kogu aeg, ja lisas: «Seda on võimalik teha küll ja ilmselgelt liiguvad suured summad just seal.»
Skandaali lahvatamise järel kutsuti Allardyce, kes jõudis koondist juhendada vaid ühes mängus, kus alistati 1:0 Slovakkia, eile FA-s vaibale ja asuti vastuseid nõudma. Pärast mitu tundi kestnud kohtumist ja omavahelist arutamist teatati eile hilisõhtul, et poolte kokkuleppel on tööleping senise peatreeneriga lõpetatud. «Täna ilmsiks tulnud Allardyce'i käitumine on Inglismaa peatreeneri jaoks ebasobiv. Ta tunnistas, et on teinud suure otsustusvea ning vabandanud selle eest. Paraku on FA ja Allardyce juhtumi tõsiduse tõttu nõustunud lõpetama tema lepingu kohese efektiga,» seisis FA avalduses. Esialgu oleks pidanud Allardyce'i leping kehtima 2018. aasta MMi lõpuni.
Jalgpalliliidu avalduses seisis, veel, et kuigi otsust ei langetatud kergekäeliselt, oli tegemist siiski vajaliku lükkega. «Inglismaa meestekoondise peatreeneri ametikoht on positsioon, kus tuleb näidata tugevat juhtimisoskust ja austust mängu vastu,» kirjutati selgituseks.
Allardyce esitas samuti eile õhtul avalduse, kus tunnistas, et on väga pettunud, et peab oma ametipostist loobuma, kuid tunnistas, et tema kommentaarid põhjustasid mitmetele inimestele piinliku olukorra.
FA teatel asub Inglismaa koondise lootsiks hetkel Gareth Southgate, kes juhendab rahvusmeeskonda järgmised neli mängu, mis peetakse Malta, Sloveenia, Šotimaa ja Hispaania vastu. Samal ajal asutakse otsima uut püsivat peatreenerit.


description: Olümpiasportlaste terviseandmeid enda valdusesse saanud häkkerirühmitus Fancy Bear avaldas järjekorras neljanda nimekirja atleetidest, kes on arstliku eriloaga (TUE) tarvitanud muidu keelatud ainete nimekirjas olevaid ravimeid. Venemaa president Vladimir Putin peab olukorda absurdseks, kuna tema hinnangul ei tohiks TUE andmed konfidentsiaalsed olla.

title: Spioonimängudesse kaasati järjekordsed olümpiavõitjad

maintext:
Sel korral tõi Venemeelne grupeering välja, et hispaanlasest 14-kordne suure slämmi võitja Rafael Nadal on 2009. ning 2012. aastal kasutanud beetametasooni – steroidi, mida tarvitatakse näiteks reumaatiliste haiguste puhul.
Arstlikku eriluba on kahel korral kasutanud ka Suurbritannia neljakordne olümpiavõitja Mo Farah, kes võttis 2008. aastal triamsinolooni, mida tarvitatakse allergiate, nahahaiguste ning liigesepõletiku puhul. 2014. aastal sai ta ka teise loa morfiinitilgutite kasutamiseks, kuna kukkus vannitoas kokku.
Tegelikult on Farah ka varasemalt dopinguskandaalidesse kisutud, kui tema treenerid Alberto Salazar ning Jama Aden võeti dopingureeglite rikkumise eest vahele. Eile avaldati veel, et eriloaga on keelatud aineid kasutanud Rio olümpiavõitjast sportvõimleja Laurie Hernandez (USA) ning roolijata kahepaadiga Rios triumfeerinud Helen Glover (Suurbritannia).
Venemaa on jätkuvalt eitanud süüdistusi, mille kohaselt on nemad mastaapse andmelekke taga. Eile Venemaa parasportlastega kohtunud president Vladimir Putin kinnitas, et nemad häkkerite tegu heaks ei kiida. «Samas tuleb tunnistada, et avaldatud andmed heidavad valgust inimestele, kes osalesid olümpial ning keda peeti täiesti puhasteks sportlasteks. Tegelikkuses on nad aga kasutanud sooritusvõimet parandavaid ravimeid, et saada teiste sportlaste ees edu,» viskas president õli tulle.
Ta jätkas, et tema hinnangul pole dopinguvastane võitlus avatud ning praegust olukorda saab kirjeldada kui spioonimänge. Rahvusvahelise Kergejõustikuliidu juht Sebastian Coe on aga üks neist inimestest, kes on TUE süsteemi kaitsema asunud. «Inimesed võivad seda süsteemi usaldada. Arstliku eriloa väljastab sõltumatu töörühm, kes analüüsib hoolikalt, kas on sportlasel on võimalik saada ravi ka mitte keelatud ainete nimekirjas olevatest ravimitest. Kõik on väga põhjalik,» kinnitas Coe.


description: Nädalavahetusel oli rannavolle paar Gerardo’s Toys Kusti Nõlvak/Mart Tiisaar võistlustules Gruusias Batumis, kus saadi viies koht.

title: Nõlvak ja Tiisaar naasevad Gruusiast viienda kohaga


description: Nii Pekingi kui Londoni olümpial kärbeskaalus pronksmedali võitnud iirlane Paddy Barnes teatas, et vahetab amatöörpoksimise professionaalse vastu.

title: Kahekordne olümpiamedalist alustab profikarjääri

maintext:
«Praegu on õige aeg hakata profiks. Tegelikult olen amatööride seas liiga kaua olnud ning vajasin uut väljakutset. Debüteerin tõenäoliselt jõulude ajal Belfastis,» rääkis 29-aastane Barnes BBCle. Barnes kandis Rio olümpiamängudel ka Iirimaa lippu, kuid kaotas seal juba avaringis.
«Olen jätkuvalt oma amatöörkarjääris pettunud. Tahtsin võita olümpiakulda ning see närib mind elu lõpuni. Tahan nüüd tulla maailmameistriks ning kõige enam meeldiks mulle võidelda hiinlase Zou Shimingiga,» ütles iirlane. Just Shiming võttist Barnesilt nii Pekingis kui Londonis võimaluse võita kuldmedal.


description: Tartu Ülikooli korvpallimeeskond mängib täna FIBA Meistrite liiga esimese eelringi korduskohtumise Hollandi meistri Groningeni Donariga. Avavoorus tuli Tartu viimase veerandajaga välja 12-punktilisest kaotusseisust ning mängis 76:76 viiki. Kohtumine Tartus algab kell 19, Postimees hoiab lugejaid mängu käiguga kursis.

title: Otse: kas Tartu suudab Meistrite liigas järgmisesse ringi pääseda?

maintext:
Tartu eest olid eelmises mängus resultatiivseimad Mandell Thomas 17 punktiga ning Dominykas Milka 15 punktiga. Janari Jõesaar blokeeris vastaste lõpusekundi viske ning sai kirja kaksikduubli 13 punkti ja 10 lauapalli. Tartu võitis võitluse lauas 43:34.
FIBA kirjutab oma eelvaates, et Tartu edu sõltub suuresti sellest, kui hästi suudetakse palli liigutada. Mainitakse, et tõenäoliselt on Tartu kodusaalis parem ka kolmepunktivisetes, Hollandis tabati kolmeseid 17 viskest seitse.
Kui Tartu peaks täna võitma, tuleb neile Meistrite liiga viimases eelringis vastu Taani klubi Bakken Bears, kellega kohtutaks 4. oktoobril kodus ning 6. oktoobril võõrsil.


description: Nädalavahetusel toimusid Tallinnas ja Pärnus tüdrukute jalgpallifestivalid Live Your Goals, kus lustis kokku ligi 250 noort jalgpallihuvilist.

title: Jalgpallifestivalil osales ligi 250 tüdrukut

maintext:
Laupäeval, 17. septembril toimus festival Tallinnas Nike ja Sportland Arenal, kus käis jalgpalli mängimas 133 noort tüdrukut. Järgmisel päeval Pärnus osales erinevates jalgpallilistes tegevustes 109 tütarlast. Seega lõbutses kahel järjestikusel päeval jalgpalliplatsidel 242 noort.
Tallinna ja Pärnu festivalidel aitasid harjutusi ja mänge läbi viia lisaks koondiste ja kohalike jalgpalliklubide treeneritele ka Eesti naiste koondise mängijad Kethy Õunpuu, Eneli Vals, Katrin Loo, Kelly Rosen, Kristina Bannikova ja Kaire Palmaru.
Järgmisena toimub festival 24. septembril Raplas ning 25. septembril Kuressaares, kuhu on oodatud jalgpalliga tutvust tegema kõiki 5–14-aastaseid tüdrukuid. Eelnev kokkupuude jalgpalliga ei ole oluline, osalemine on tasuta.
Tüdrukute jalgpallifestivale korraldatakse juba neljandat aastat. Eelmise aastanumbri sees korraldati festivali viies linnas ning kokku käis sealt läbi rekordilised 523 last. Sel aastal toimuvad festivalid seitsmes paigas.


description: Rumeenias Craiovas peetaval EM-valikturniiril sai Eesti võrkpallikoondise Makedoonia vastu raske 3:2 võidu ning lõpetas esimese alagrupiturniiri kahe võidu (Rumeenia ja Makedoonia üle) ja ühe kaotusega (Tšehhile). Järgmisel nädalal kohtutakse samade vastastega Tšehhis.

title: Cretu raskest võidust: makedoonlased on hullud!

maintext:
Peatreener Gheorghe Cretu oli pärast tänast kohtumist mängijatele sarnaselt energiast tühi ning õnnelik, et võiduga lahkuti. «Makedoonlased on hullud! Nad mängivad nagu hullud ja neil pole mingeid pingeid. Kui nad kaotavad, siis ei saa nad kellegi käest sõimata. Nii on kerge riski piiril tegutseda ja seda nad ka tegid. Ühel hetkel tundus, et nad väsisid, ent siis tõusid uuesti ja jätkasid samas vaimus,» võttis juhendaja mängu kokku.
«Olen õnnelik, et võitsime. Teadsin, et saab väga raske olema. Aga sain suurt abi pingilt, Rauno oli tubli, Henri samuti. Ja kui Rauno vigastada sai, siis suutis Keith tagasi tulles hästi esineda,» lisas juhendaja.
Et kohtumises Rumeeniaga osutus teises geimis sekkunud diagonaalründaja Renee Teppan jokkeriks ja suuresti tänu tema sekkumisele sai Eesti uue hingamise ning lõpuks ka võidu, usaldas Cretu ta täna Makedoonia vastu platsile algkoosseisus. Ülejäänud alustajad olid samad: Kert Toobal, Keith Pupart, Robert Täht, Andri Aganits, Ardo Kreek ja libero Rait Rikberg. Et Pupart oli vastuvõtul ebakindel, tuli tema asemele Rauno Tamme, kes tegi väga korraliku esituse nii vastuvõtul kui rünnakul. Hiljem vigastas ta hüppeliigest ning Pupart tuli tema asemele tagasi.
Mängu lõpus sekkus Andri Aganitsa asemel hästi Henri Treial, kes suutis pidurdada ka hirmsas hoos olnud vastaste liidrit Nikola Gjorgievit, kes tõi lõpuks 38 punkti ja jäi 25ga plussi. Eesti poolel säranud nurgaründaja Robert Täht kiitis samuti pingilt tulnud mehi.
«Raunost oli suur abi, nii vastuvõtul kui rünnakul, lõi oma löögid ära. Samuti Treial, tema tegi superesituse: tõi ka Gjorgievi maa peale tagasi,» ütles ise 30 punkti toonud ja 20ga plussi jäänud Täht meeskonnakaaslaste kohta ning tõstis esile meeskondliku ühtsust. Renee Teppan panustas täna 23 punkti (+12), Ardo Kreek lisas 13 silma (+8).
Tähe sõnul oli oodata, et Makedoonia tuleb hirmsa tahtmisega peale. «Juba eile oli näha, et vana Makedoonia on tagasi. Aga ikka oli kuradima keeruline. Gjorgiev ongi selline mees, ega ta muidu seal Aasias suuri summasid ei teeni,» viitas Täht makedoonlaste liidrile, kes pallib Jaapanis.
F-alagrupi liider on enne tänaõhtust mängu 6 punktiga Tšehhi, Eesti on kolmest mängust 5 punkti, Rumeenial (enne õhtust mängu) 3 ja Makedoonial 1. Seega alagrupist võitjana edasi pääseda on juba üsna keeruline, kui tšehhid täna just Rumeeniale ei kaota, mis on aga ebatõenäoline. Teine turniir peetakse Tšehhis Jablonecis järgmise nädala lõpus.


description: Laupäeval, 1. oktoobril stardib Tartu Maratoni Kuubiku viimane etapp ehk 5. Tartu Linnamaraton, mis ühtlasi püstitab ka uue osalusrekordi. Viimastel andmetel on kirjas juba ligi 3200 jooksjat ja kepikõndijat, üle 100 rohkem kui eelmisel aastal. Kuid kes figureerivad võistlejaterivi kõige teravamas tipus?

title: Tartu Linnamaratoni favoriidid - ultramaratoonar, elujooksja või keegi kolmas?

maintext:
Oma eelmise aasta võitu läheb kaitsma ultramaratoonar Rait Ratasepp, kes vähem kui kuu aega tagasi lõpetas fenomenaalse katsumuse – kümnekordse ultratriatloni Šveitsis, kus ta sai teise koha. Iga päev toimus üks täispikk triatlon ja nii kümme päeva järjest. Koguajaks 108 tundi, 48 minutit ja 58 sekundit.
Selle kõrval mõjub möödunud aastal Rataseppale võidu toonud ja ühtlasi maratoni isiklikku rekordit markeeriv 2:35.40 justkui sprindina. «Ettevalmistus Linnamaratoniks on olnud tavapärasest üsnagi erinev. Samas just uudsed ja julged lähenemised on end tihtipeale õigustanud. Kui ma suudan näidata eelmisele aastale ligilähedast kiirust, siis võin tulemusega väga rahul olla,» kirjutas Ratasepp paar päeva tagasi oma Facebooki lehel.
Ent võrreldes eelmise aastaga on Tartu Linnamaratoni konkurents kõige teravamas tipus tihedam. Maratoni distantsi jookseb ka Raivo Alla, kes ise nimetab end elujooksjaks – ta nimelt esindab jooksukogukonda nimega «Elujooks».
Raivo Alla on osalenud kõigil seni toimunud neljal Tartu Linnamaratonil, ent vaid esimesel aastal maratonidistantsil ning järgmistel kordadel poolmaratonil, 2013. aastal õnnestus poolmaratonil ka võit noppida. Tegelikult võib Allat pidada peafavoriidiks võidule, kuna tema maratoni isiklik rekord on hetkel võistlejate nimekirja kantud jooksjatest kõige kõvem – 2:27.04, joostud eelmisel aastal Rotterdamis.
«Maratonivormi on raske hetkel prognoosida, sest suvel tegin pika pausi ja pole korralikku ettevalmistust maratoniks teinud. Siiski näib viimaste nädalate kiirustrennide ja ekideni jooksu järgi vorm selline olevat, et alla 2:30 aeg tundub jalaulatuses,» ütles Alla, kuid lisas, et aeg ei ole prioriteediks, ta ei kavatse isegi spordikella käele panna, vaid tahab võimalikult häirimatult omas rütmis joosta.
Kuid võimalikke võidukandidaate on veel. Näiteks Anti Puustus, kelle isiklik rekord 2:30.56 pärineb eelmisest aastast, kolm nädalat tagasi Tallinna Maratonil jooksis ta aja 2:33.21. Või Mario Mustasaar, kelle isiklik rekord on koguni nii hea kui 2:30.13.
Naistest võib üheks võimalikuks võitja kandidaadiks pidada Jana Treierit, kes Tallinna Maratoni läbis kolm nädalat tagasi ajaga 3:04.05.
1. Tartu Linnamaratoni võitja ja rajarekordi 2:32.46 omanik Dmitri Aristov on seekord võistlemas poolmaratonil. 21 km kasuks on otsustanud ka eelmise aasta 10 km võitja ja endine Eesti laskesuusaäss Indrek Tobreluts. 10 km peal võib favoriitideks pidada näiteks Rauno Laumetsa või ka Ivar Ivanovi.
«Võitmine on väärt emotsioon, aga sugugi mitte peamine kogu ürituse juures,» arvas maratoni üks favoriite Raivo Alla. «Olen seisukohal, et võistujooksmine pakub vaimseid võimalusi, kuid sageli kapseldutakse liialt tulemuste tootmisse ja kogu lust valgub välja.»
«Pikaaegse Tartu üliõppurina saan selle raja kaudu taas kogeda paiku, milles lasuvad tudengipõlve mälestused. Eriti meeldejääv on Lossi tänava tõus ja sellejärgne vonkslemine finišisse,» lisas Alla lõpetuseks.
5. Tartu Linnamaratoni 42km distants stardib 1. oktoobri hommikul kell 9.00 Vabaduse puiesteelt. Poolmaraton stardib kell 10.30 ja 10 km distants 13.30. Kõik jooksjad ja kepikõndijad finišeerivad Raekoja platsi punasel vaibal.


description: Liverpooli jalgpalliklubi tegemistel teraselt silma peal hoided väljaanne Liverpool Echo jagas meeskonna 3:0 võidu järel Derby County üle taas mängijatele hindeid ning Eesti koondise kapten Ragnar Klavan sai kiita.

title: Klavan teenis võidu ja tabamuse järel kiidusõnu

maintext:
«Kaitses ei valmistatud talle eriti peavalu. Värava löömise olukorras reageeris targalt. Tõestab jätkuvalt, et tema peale saab vajadusel loota,» kirjutati liigakarika kolmanda ringi kohtumise järel Liverpool Echo veergudel.
Klavani esitusele anti hinne 7. Samaväärselt hinnati ka eestlase keskkaitsepartnerit Joel Matipi, Nathaniel Clyne’i, Marko Grujicit ja Roberto Firminot. Ainsana teenis hinde 8 kohtumise teise värava löönud Philippe Coutinho.
Klavanile oli see vigastuspausi järel esimeseks kohtumiseks. Mängu järel tunnistas ka meeskonna peatreener Jürgen Klopp, et ta plaanis eestlast täna kindlasti kasutada. «Ragnar oli värske ja mänguvalmis. Seega pidime langetama valiku ja väljakule saatma Dejani (Dejan Lovren) või Joeli (Joel Matip). See oli esimene kord neil (Klavanil ja Matipil) koos mängida ja ka see kombinatsioon oli hea,» märkis Klopp Liverpooli kodulehel.
Üldjoontes oli Klopp meeskonna esitusega samuti rahul. «Olime väljakul parem meeskond ja väärisime võitu,» tõdes Klopp. «Kas oleksime saanud mängida paremini? Jah, palju paremini. Kas see oli täna tähtis? Ei.»
«Alati tuleb olla täielik professionaal. Neid mänge tuleb võtta sellisena nagu nad on. Need võivad olla keerulised, kuid tänu meile see ei olnud seekord keeruline,» lisas ta. «Olen juba varem öelnud, et see on meie jaoks väga oluline turniir.»


description: Singapuri vormel-1 etapil tuli kohe avaringil rajale turvaauto, kui Nico Hülkenbergi masin jäi stardisirgele avarii järel seisma. Seejärel sõitsid vormelid järgmisel ringil boksiteelt läbi, et Hülkenbergi vormeli saaks kiirelt rajalt ära toimetada. Masin saadigi rajalt ära ja nii lasti vormelid taas täishool kihutama. Ühe rajatöötaja õnnetuseks oli ta sel hetkel veel võistlustrassil ja nii pidi ta elu eest jooksma, et rajalt enne esikohal kihutanud Nico Rosbergi ära pääseda.

title: Piltuudis: turvatöötaja pidi rajal täishool kihutavate vormelite eest ära jooksma


description: Autoralli MM-sarja järgmise hooaja kalender pole jätkuvalt terviklikult paika saanud. Tööd segab ebakindlus, mille põhjustas tänavu Hiina MM-etapi ärajäämine.

title: Tuleva hooaja WRC kalendriga on jätkuvalt probleeme

maintext:
Rahvusvahelise Autospordiliidu FIA rallidirektor Jarmo Mahonen ütles Autospordile, et suure vihma tõttu ära jäänud Hiina etapp on seganud nende plaane ning seega on hetkel paigas vaid järgmise aasta esimesed seitse etappi.
Näiteks leiab homme algava Korsika ralli tuleva aasta poolikust kalendrist aprillis. Selle muutusega tahetakse kalendrit mitmekesisemaks teha, sest varasematel aastatel on hooajad alanud üldiselt mitme järjestikuse kruusaralliga.
Lahtised on veel Soome, Saksamaa, Hispaania, Suurbritannia ning Austraalia rallide kuupäevad, kuid kindel on see, et need on toimumas. FIA on öelnud, et kalendrisse lisatakse veel kuni kaks rallit. Võimalik, et need on Poola ja Hiina. Samas ei välistata ka Türgi MM-etapi toimumist.
2017 WRC kalender:
Jaanuar 20. – 22. Monte Carlo
Veebruar 10. – 12. Rootsi
Märts 10. – 12. Mehhiko
Aprill 7. – 9. Korsika
Aprill 28. – 30. Argentina
Mai 19. – 21. Portugal
Juuni 9. – 11. Sardiinia
selgitamisel: Soome
selgitamisel: Saksamaa
selgitamisel: Hispaania
selgitamisel: Suurbritannia
selgitamisel: Austraalia


description: Jäähoki maailma karikaturniir algas üllatusega, kui Euroopa koondis alistas 3:0 üheks soosikuks peetava USA meeskonna. Kanada võitis aga kindlalt 6:0 Tšehhit.

title: Eurooplased šokeerisid USA koondist, Kanada näitas võimu

maintext:
USA koondis on paberil tugev, kuid eurooplaste vastu oli nende mäng mannetu. Avakolmandikul korraldasid Frans Nielsen ja Marian Gaborik vasturünnaku, mille lõpetuseks saatis Gaborik litri ameeriklaste väravavahi Jonathan Quicki selja taha. Teise kolmandiku alguses kaotas USA supertäht Patrick Kane litri ning seekord pani rünnakul punkti Leon Draisaitl.
Euroopa meeskond, kuhu kuuluvad paremad mängijad Saksamaa, Slovakkia, Šveitsi, Taani, Prantsusmaa, Sloveenia, Austria ja Norra koondisest, pani kohtumisele punkti tänu prantslase Pierre-Edouard Bellemare'i tabamusele. Paar minutit varem olid ka ameeriklased arvulisest ülekaalust litri võrku saanud, kuid James van Riemsdyk suunas selle sinna rinnaga, mis on keelatud.
Viis minutit enne mängu lõppu läks korraks ka rüseluseks, kui Kane läks kättpidi kokku Euroopa meeskonna väravavahi Jaroslav Halakiga. 32 tõrjet teinud Halak oli lõpuks Euroopa meeskonna üks paremaid mängijaid, USA puurilukk Quick tõrjus samas vaid 13 litrit ja lasi kolm pealeviset selja taha.
Teises sama alagrupi kohtumises oli Kanada Toronto publiku rõõmuks ülikindlalt parem tšehhidest. Väljakuperemeeste poolel hiilgas Sidney Crosby, kes viskas ise ühe värava ja tegi kahele tabamusele eeltöö. Värava said veel kirja Brad Marchand, Patrice Bergeron, Joe Thornton, Jonathan Toews ja Alex Pietrangelo. Kanadalaste väravas seisnud Carey Price tegi 27 tõrjet, samas kui kanadalased ise tegid Michal Neuvirthi väravale koguni 50 pealeviset.
Neljaliikmelisest alagrupist pääseb edasi vaid kaks paremat, mis tähendab seda, et ameeriklastel on avamängu järel juba selg vastu seina. Teise alagruppi kuuluvad Soome, Venemaa, Rootsi ja Põhja-Ameerika noortest koostatud meeskond. Avaringis on täna öösel vastamisi Venemaa ja Rootsi ning Soome ja Põhja-Ameerika.


description: Argentina tennisemeeskonna asendusmängija Leonardo Mayer lõpetas pühapäeval Suurbritannia valitsemise Davise karika võitjana, kui ta alistas poolfinaali otsustavas üksikmängus 4:6, 6:3, 6:2, 6:4 Dan Evansi.

title: Argentina kukutas Davise karika poolfinaalis valitseva meistri Suurbritannia

maintext:
Esmakordselt pärast 2011. aastat Davise karikas finaali pääsenud Argentina meeskond tegi otsustavaks kohtumiseks kõrvaltvaatajatele üllatava otsuse, kui saatis heas vormis oleva Juan Martin del Potro asemel võitlusesse vähem tuntud Mayeri, vahendas ERR Sport.
Tänase päeva esimeses üksikmängus oli Andy Murray saanud 6:3, 6:2, 6:3 jagu Guido Pellast ning sellega oli enne otsustavad mängu seis viigiline 2:2.
Argentina kohtub finaalis Horvaatia meeskonnaga, kes sai võitudega 3:1 jagu Prantsusmaast.


description: Nädalavahetusel sõidetud Liepaja rallil said eestlased Siim Plangi ja Marek Saarepuu kolmanda koha.

title: Eestlased said Liepaja rallil kolmanda koha

maintext: Üldarvestuses tulid ralli võitjateks lätlased Ralfs Sirmacis ja Arturs Šimins. Teise koha sai Vene rallipaar Aleksei Lukjanuk ning Roman Kapustin, Plangi ja Saarepuu kerkisid auväärsele kolmandale poodiumikohale. Miko-Ove Niinemäe ja Martin Valter said üldarvestuses 16. koha, Raul Jeets ja Andrus Toom kolmanda Eesti paarina paraku lõpetada ei suutnud, sest tegid viiendal katsel avarii ja nende masin süttis põlema.


description: Eesti korvpallikoondise homne ülioluline matš Poolaga peetakse seekord Rocca al Mare suurhalli asemel Tartu ülikooli spordihoones. Mitmelegi mängijale on homne olukord uus: Tartus ollakse palju mängitud, aga mitte kordagi nii, et publik oleks nende poolt olnud.

title: Uues olukorras Martin Dorbek: mulle on Tartu saalis alati meeldinud

maintext:
Kaitsespetsialist Martin Dorbek pole varem Tartus varem poolehoidu saanud, sest on mänginud Kalev/Cramo, Rakvere Tarva ja Rapla eest. «Mõnes mõttes on see uus ja huvitav kogemus, aga mulle on siin saalis alati mängida meeldinud. Tavaliselt on siin väga palju rahvast olnud ja ootan seda mängu väga. Kuuldavasti on kõik piletid välja müüdud ja tuleb äge atmosfäär,» rääkis ta pärast tänaõhtust treeningut.
Kui Valgevene kaotab homme võõrsil Portugalile, siis viib Eesti D-grupi esikohani ja EM-finaalturniirile vähemalt 15-punktiline võit Poola üle. Kui Valgevene on edukas, siis piisab Eestile ka 13-silmalisest vahest. Kõik, mis on sellest kehvem, jätab meid finaalturniirilt suure tõenäosusega eemale.
Mida teha, et vajaliku suurusega võit tuleks? Poolas kaotati mäletatavasti 64:78. «Kodus on teine asi mängida ja neil on vastupidi. Poolas oli meil liiga palju pallikaotusi ja korvi alt said nad palju kordusviskeid. Ega nad liikumiste pealet eriti punkte ei saanudki. Meie eesmärk on homme võimalikult palju suruda, et nad ei saaks mängu korvi alla üldse viia. Vaatame, kuidas nad siis hakkama saavad. Valgevene sai sellega kolmapäeval hästi hakkama ja võitsid suurelt,» vastas Dorbek.
Eesti ja Poola heitlus algab homme kell 20.


description: Toyota rallitiimi juht Tommi Mäkinen lükkas kategooriliselt ümber paari päeva eest Soome meedias levinud väite, nagu oleks tiim allkirjastanud tulevaks hooajaks sõitjalepingu nii Juho Hännineni kui ka Esapekka Lappiga.

title: Tommi Mäkinen: jutud Toyotaga sõlmitud lepingutest on täielik väljamõeldis

maintext:
Esmaspäeval kirjutas Yle, et Lappi ja Hänninen on teeninud Toyota Yaris WRC rooli keeramiseks aastase lepingu. Mäkinen kinnitas aga MTV Sportile, et mõlemad sõitjakohad on endiselt vabad.
«Olen alati arvanud, et Yle on portaal, kust saab lugeda fakte. Nüüd aga kirjutasid nad väljamõeldisi. Olin väga üllatunud, kui sellist uudist kuulsin,» sõnas Mäkinen. «Tegemist on läbi ja lõhki kuulujuttudega. Meil ei ole mingeid lepinguid, ühelegi paberile pole kirjutatud ainsatki nime,» lausus Toyota Gazoo Racingu juht.
Hänninen on Toyota uut WRC-autot alates selle aasta algusest pidevalt testinud. Lappi sõidab praegu Škoda tehasetiimis, kuid tema leping lõppeb käimasoleva hooaja järel. Seega ei tõtanud Mäkinen väitma, et nimetatud mehed ei võiks siiski Toyota sõitjatetandemit moodustada. «Mõlemad on meie nimekirjas, aga seal on veel nimesid,» ütles Mäkinen.
Suurel osal MM-sarja tippsõitjatest on uueks hooajaks kehtiv leping juba olemas, seega peab Mäkinen otsima noori või siis väga kogenud sõidumehi. «Lisaks Juhole ja Esapekkale on meie nimekirjas veel Teemu Suninen, Thierry Neuville, paar selli Briti saartelt ja paar selli Prantsusmaalt,» loetles Mäkinen võimalikke kandidaate. Seejuures jättis ta märkimata Ott Tänaku, keda on varem samuti Toyotaga seostatud, kuid kes on kõigi märkide järgi naasmas uueks hooajaks M-Sporti ehk Fordi mitteametliku tehasetiimi ridadesse.
Uue Yarisega on tänaseks läbitud enam kui 10 000 testikilomeetrit, kuid tulemusi pole Toyotal praegu millegagi võrrelda. «Selgema pildi saame alles siis, kui kõik autod hooaja alguses Monte Carlos rajale jõuavad. Seni on väga raske arvata, millises suunas liigume,» tõdes Mäkinen. «Kuid oleme optimistid ja tahame esimesel hooajal vähemalt korra poodiumile jõuda.»


description: Jalgpalliagent Jon Smith on välja andnud autobiograafia, kus ta heidab muuhulgas valgust ka 2009. aasta tehingule, mille käigus vahetas venelane Andrei Aršavin toonase koduklubi Peterburi Zeniti särgi Londoni Arsenali oma vastu.

title: Hirm Putini ees sundis Londoni Arsenali kulutama plaanitust poole rohkem

maintext:
Smith meenutab, et inglased tahtsid Aršavini eest maksta alla kümne miljoni euro, kuid lõpuks tuli neil lauale laduda ligi 20 miljonit eurot. Kaalukeeleks olevat saanud tõsiasi, et Zenit on Venemaa presidendi Vladimir Putini lemmikklubi.
Zeniti jalgpalliklubi omanikuks on Venemaa gaasifirma Gazprom ja seega on klubil Venemaa võimukoridoridega tihedad suhted. Smith kirjutab oma raamatus, et tehingu kõikide üksikasjadega oli seotud ka Arsenali peatreener Arsene Wenger. Lõpuks sai hirm Putini ees neist aga võitu ja Aršavini eest tuli maksta soovitust umbes poole rohkem.
Smithi sõnul sai tehingust lõpuks asja tänu Venemaa ärimehele Ališer Usmanovile, kellele kuulub 30 protsenti Arsenali meeskonnast. Usmanov kasutas lõpuks oma sidemeid Venemaal ja nii Aršavin Londonisse jõudiski.


description: Reedel algas Pirital Tallinna Nädala regatt, mis on klassidele Laser Radial, Laser Standard, RS Feva, 29er, 470, 49er, F18, Techno 293, RS:X ja Formula viimaseks EJL Purjetamise Eesti Meistrivõistluste sarja etapiks. Postimehe otseülekanne pühapäevasest võistluspäevast algab kell 14.

title: Postimehe otsepilt: Tallinna Nädala regatt

maintext:
Laser Radial klassis võistleb 23, Laser Standardil 10, RS Feval 20, 29er'il 9, 470-l 3, 49er'il 4 ja F18-l 14 paati, Techno 293-l 12, RS:X-l 10 ja Formulal 10purjelauda.
Klassidele Laser Standard, 29er, 49er ja RS:X koosneb võistlusformaat reedest pühapäeva ennelõunani merel toimuvast fliidisõitude seeriast ja pühapäeva pärastlõunal Pirital ranna lähistel lühirajal purjetatavast vaatemängulisest finaalsõitude seeriast. Laser Standardi ja 29er'i finaalsõidud koosnevad hõbefinaalist, kus purjetavad fliidisõitude seeria paremusjärjestuses 4.-10. koha võistlejad, ja kuldfinaalist, kus võistlevad fliidisõitude seeria paremusjärjestuse 1.-3. koha omanikud ning hõbefinaali võitja. 49er ja RS:X klassid sõidavad vaid kuldfinaali.
Kuldfinaalis selguvad regati esikolmik ja 4. koht. Finaalsõite kommenteerivad kaldal Kalev Vapper ja Tõnu Tõniste ning neile on võimalik kell 13:50 kuni 17:15 reaalajas kaasa elada nii Pirita jõe idapoolse muuli merepoolses otsas kui internetis Postimees Online otseülekande vahendusel.
Klassidele Laser Radial, RS Feva, 470, F18, Techno 293 ja Formula näeb regati formaat ette vaid reedest pühapäevani toimuvate fliidisõitude pidamist.
Laupäeval on fliidisõidud planeeritud algusega kell 12 ning pühapäeval fliidisõidud algusega kell 11 ja finaalsõidud algusega kell 14.


description: Liverpooli keskkaitsjal Mamadou Sakhol sai hiljuti platsi kõrval istumisest küllalt ning ta jagas sotsiaalmeedias oma mõtteid antud situatsiooni üle. Inglismaa meedia andmetel tegi see aga olukorra veelgi halvemaks ning Sakho võis endale lõplikult vee peale tõmmata.

title: Klavani meeskonnakaaslane tõenäoliselt klubi eest enam ei mängi

maintext:
Kuigi Liverpooli peatreener Jürgen Klopp ütles, et ta kommenteerib antud situatsiooni siis, kui arvab, et selleks on õige aeg, on väljaande Mirrori teada Klopp Sakho suhtes otsuse teinud. Mirror kirjutab, et Klopp ei kavatse Sakhot meeskonda ennistada enne, kui Liverpooli keskkaitsjaid tabab tõsine vigastustelaine.
See aga tähendab, et suure tõenäosusega Sakho Liverpooli eest enam väljakule ei astu. Ilma Prantsusmaa koondislaseta on Liverpoolil võimalik keskkaitses mängitada Ragnar Klavanit, Joel Matipit, Dejan Lovreni, Joe Gomezit ning Lucas Leivat.
Lisaks kirjutab Mirror, et Klopp peab Sakho kommentaare oma meeskonnakaaslaste suhtes lugupidamatuks.


description: Kuus kuud pärast Riihimäe Cocksi võiduga lõppenud hooaega alustab taas käsipalli Balti liiga. Sel korral 11 klubiga, ent esmakordselt ajaloos tulevad meeskonnad kuuest erinevast riigist. Kõik kolm Eesti tugevamat klubi on jälle stardis: HC Kehra/Horizon Pulp&Paper ja Viljandi HC kuuluvad A-alagruppi, Eesti meister Põlva Serviti mängib viieliikmelises B-grupis.

title: Käsipalli Balti liigas on algamas ajalooline hooaeg

maintext:
Ajalooliseks teeb algava hooaja Ukraina hõbedameeskonna Zaporižja ZTR-i osalemine. Et esindajaid on endiselt kolmest Balti riigist, Soomest ja Valgevenest, siis ongi esmakordselt turniiril võistkondi kuuest riigist.
ZTR-i kaasalöömine tähendab, et osalejate hulgas on esimest korda ka kolm endist Euroopa karikavõitjat. ZTR-i, Minski SKA ja Kaunase Granitase suurvõidud jäävad küll 1980-ndatesse aastatesse, ent ei vähenda ajaloolise tõsiasja tähtsust.
«Ukraina tippklubi ZTR tundis huvi juba mullu, aga siis veel koostööni ei jõutud. Seekord andsid nad oma kindlast soovist väga varakult teada ja heameel on, et seeläbi liiga taas tugevamaks muudab,» rõõmustas Balti liiga tegevjuht Urmo Sitsi.
«ZTR osalemisoovi põhjus on väga lihtne, tasemel mängude põud kohalikel meistrivõistlustel. Esialgu olime läbirääkimistes teisegi meeskonnaga Zaporižjast, kohaliku liiga neljandana lõpetanud ZNTU-ZAS-ga, aga nemad ei soostunud oma kodumänge Baltikumis pidama,» lisas Sitsi.
Balti liiga süsteem elas eelmise hooaja üle muutused, mis osutusid kasulikeks ja nii jätkatakse samal viisil ka hooajal 2016/17. «Meeskonnad loositi kahte alagruppi, kust pääsevad edasi neli paremat. Need kaheksa tiimi selgitavad siis kahemängulistes veerandfinaalides finaalturniirile pääsejad,» selgitas Sitsi.
«Veerandfinaalide sissetoomine õigustas end, sest isegi kui alagrupi neli paremat olid selged enne viimaseid mänge, siis võitlus parema koha ja eeldatavalt mugavama veerandfinaalivastase eest jätkus,» kirjeldas Balti liiga tegevjuht mulluse muudatuse kasu.
Aprillis Põlvas peetud Final Fouri võitis esmakordselt Soome meister Riihimäe Cocks, alistades finaalis eelmiselt kolmel hooajal triumfeerinud Minski SKA. Põlva Serviti sai kaela pronksmedalid, olles kolmanda koha mängus üle Granitasest. Leedu klubi lülitas veerandfinaalis välja Viljandi HC, Kehra meeskond jäi kaheksa parema seas alla hilisemale liigavõitjale.
Tiitlikaitsja ja Soome meister Cocks alustab B-alagrupis, kuhu loositi ka Eesti meister Serviti ja Läti meister Dobele Tenax. Viieliikmelise alagrupi ülejäänud tiimid tulevad Leedust – mullune riigi karikavõitja Granitas ning aastase vaheaja järel Balti liigasse naasev Vilniuse VHC Šviesa.
A-alagrupis, kus kaks ülejäänud Eesti klubi, on huvitava tõsiasjana stardis viie riigi meistrivõistluste hõbedameeskonnad – lisaks HC Viljandile Klaipeda Dragunas Leedust, Riia Celtnieks Lätist, ZTR ning SKA.
«Balti liiga reeglid ütlevad endiselt, et mängud toimuvad Balti riikide territooriumil, välja arvatud ZTR-i ja SKA omavahelised kohtumised,» sõnas Sitsi. «Ent omavaheliste kokkulepete tulemusena mängib Cocks sel hooajal jälle Riihimäel, kompenseerides külalisvõistkondadele reisikulud.»
Kõik kolm Eesti klubi alustavad mänge sel nädalavahetusel. Serviti sõidab külla Dobele Tenaxile, Kehra ja Viljandi aga võtavad kodusaalis vastu ZTR-i ja SKA.


description: Eesti Antidopingu nõukogu liige Kristjan Port rääkis täna Postimehele, et kuna Eesti asub kurikuulsa keelatud aine meldooniumi tootmisriigile Lätile nii lähedal, siis on loogiline, et ka meie sportlaste puhul leitakse jälgi selle tarvitamisest.

title: Kristjan Port avaldas: ka Eesti sportlased pole meldooniumi tarvitamisest puhtad

maintext:
Port selgitas Postimehele, et 2016. aasta esimeses pooles on Eesti antidopingu distsiplinaarkolleegium menetlenud küll viit dopingujuhtumit, kuid tema sõnul ei tähenda see, et kõigi viie intsidendi puhul oleks kindlasti tegemist meldooniumi tarvitamisega. «Viie juhtumi menetlemine on üks asi, aga kõik need ei pea olema seotud meldooniumiga. Need võivad olla ka seotud näiteks sellega, et sportlane ei viibinud õiges kohas testimise ajal jne, sest kolleegiumini jõuavad igasugused juhtumid. Seega ei saa sellest numbrist välja lugeda, et kõik viis juhtumit oleksid seotud meldooniumiga,» rääkis Port, kes tahtis Lätis toodetava dopinguaine kasutajate numbri enda teada jätta.
«Meldooniumi tarvitamise puhul on oluline, kas see toimus perioodil, mil see oli juba keelatud (1. jaanuarist- toim), või varasemalt. Kui see juhtus varasemalt, siis ei saa sportlast milleski süüdi mõista ja pole vahet, kas see number on viis, kuus, seitse või null. Igasugused kahtlused on halb nähtus, sest asutakse süüdistama ka neid, kes üldse milleski süüdi pole, ja igasuguste numbrite väljaütlemine annab lihtsa võimaluse see projitseerida kellelegi. Kui sportlane süüdi pole, siis ei olegi see oluline; sellest teavad sportlane, alaliit ja meie ning sellest piisab,» lisas Port.
Kuigi keegi Eesti sportlastest tema väitel keeluperioodil meldooniumi tarvitamisega vahele pole jäänud, tunnistas Port, et meie kultuuriruumis on jäljed sellest ainest paratamatud. «Ütleksin nii, et Eesti on selles kultuuriruumis, kus meldooniumit on kindlasti kasutatud. Kuna seda toodetakse Lätis, mis asub meile nii lähedal, ja me oleme oma treeningmetoodikas pikalt idablokis olnud, siis on loogiline, et meldooniumi jälgi meie sportlaste organismides leidub,» võttis Port olukorra kokku.


description: Eesti jalgpalli noortekoondislane Mattias Käit (18) jäi Fulhami U-23 võistkonnaga ülinapilt Premier League 2 teises divisjonis kodusel Motsur Parkil punktidest ilma, kui Norwich City eakaaslastele kaotati 51. minuti väravast 0:1.

title: Hea mängu teinud Käit jäi Fulhamiga napilt punktidest ilma

maintext:
Parempoolkaitsjana Fulhami algkoosseisu kuulunud ja kõik 90 minutit kirja saanud Käidi parim võimalus oli vahetult kohtumise lõpus, kui ta pealöögist pall latti lendas. Lisaks lendas mängu jooksul ta üks pealöök värava katusele ja jalaga teele saadetud ning rikošeti võtnud löögist veeres pall õige napilt postist mööda, kirjutas Soccernet.ee.
Liigatabelis langes Fulham kuuest mängust kogutud üheksa punktiga 12 meeskonna konkurentsis seitsmendaks. Liider on Swansea 12 punktiga.


description: Hispaania Jalgpalli Liidu presidendi Angel Maria Villari sugulane Maria Villar Galaz, kes jäi 13. septembril Mehhikos kadunuks, leiti tapetuna.

title: Hispaania jalgpalliliidu presidendi sugulane rööviti ja tapeti Mehhikos

maintext:
BBC teatel sunniti naist pangaautomaatidest raha võtma, seejärel nõuti tema eest aga lunaraha. Hispaania välisminister Jose Manuel Garcia Margallo kinnitas Hispaania raadiole, et lunaraha ka maksti, kuid soovitust väiksemas summas. Ministri sõnul oli ta siiski kindel, et on vaid aja küsimus, mil naine elusa ja tervena üles leitakse. Selle tagamiseks lendasid Mehhikosse Galazi kaks pereliiget ja kaks Hispaania politseinikku.
Paraku leiti juba 15. septembril ehk kaks päeva pärast röövimist Toluca linnast tundmatu naisterahva surnukeha. Nüüd tuvastati, et tegemist oli Galaziga.
Galazi onu Angel Maria Villar, kes mängis kunagi Athletic Bilbao eest ning esindas 22 korral ka Hispaania koondist, on alates 1988. aastast olnud Hispaania Jalgpalli Liidu president. Villar on pidanud nii UEFA kui ka FIFA asepresidendi ametit, mullu oktoobris kerkis ta Michel Platini ametist kõrvaldamise järel UEFA tegevpresidendiks. Ka praegu jätkab Villar pärast sloveeni Aleksander Čeferini ametisse valimist UEFA asepresidendina.


description: Hispaania kõmuajakiri avaldas oma värskes esikaaneloos, et Madridi Reali ja Portugali jalgpallikoondise staar Cristiano Ronaldo on lähedases suhtes 2014. aastal Miss Hispaania võistluse võitnud Desire Corderoga.

title: Galerii: Ronaldo võitis Hispaania ihaldatuima naise südame

maintext:
Väidetavalt on paar koos juba kuu aega ning naisterahvas kolis äsja ka Hispaania pealinna Madridi. Ajakirja andmetel saadi tuttavaks sotsiaalmeedias ning esimese sammu tegi Ronaldo.
Desire Cordero võitis 2014. aasta Miss Hispaania võistluse ning läks favoriidina vastu ka Miss Universumi nime kandvale mõõduvõtule. Seal pidi leppima ta kuuenda kohaga.